url: =Cargado por suan mun mang\nA cidam pawlpi\nguardarGuardar A CI DAM PAWLPI By Rev Dr Chin Do Kham para más tarde\nZAWN NA GOLUM NI!\nZBCM LAIPIL PAHTAWINA\nZomi Independence Army -Declaration\nRev Dr Chin Do Kham\nBang hang hiam na cih uh leh, Khris in pawlpi lutang ahih mah bangin pasal in azi lutang ahi hi. Khris in ama pumpi Honpa ahi hi. Ahih hangin pawlpi in Khris ukna a man mah bangin zite in zong a pasalte uh ukna khempeuh mang ta uh hen. Pasalte aw, Khris in pawlpi a it mah bangin na zite uh na it un. Tua pawlpi in siangtho-in mawhsakna om lo ahih ciangin, a nin banna om lo, sa tonna om loin, a mel kilawma om pawlpi, Khris in amahmah a kipiakna dinginah Pasian thu tawh tui-ah a sil khit ciangin, siangthosak nasingin tua pawlpi adingin ama pumpi a pia hi. ( Efe 5:23-27 ) THUMASA Mihing khat nuntakna i ki-et ciangin a cidam leh a cidam lo, i pianzia tawh kimukhia thei pah hi. Bang hang hiam i cih ciangin a cidam lo mi khat pen maitai zo ngiat lo pah hi. A kampau, a awsuah mahmah zong khum theilo hi. A lungsim gina lo ahih manin pumpi tungah silh leh teen a kipan kipuah ding kin ngiat lo hi. A sunglam dam lohna hang tawh na zong sem zo lo hi. PAWLPI DAM LOHNA Pawlpi i cih zong mihing pumpi mah bangin cidam lo thei pha mahmah hi. A dam lo pawlpite sungah panmun kituh ding lau ahih manin mithak zong deih mel se lo uh hi. Thungetna lasakna lamah tha hat lo uh ahih manin Hunzatna ( sermon ) zong muibun zo mel lo hi. Midangte tawh kipawl kizopna-ah siam mel lo banah amau bek mah hi kisa, hoih kisa hi. Pumpi cidam lo i hih lam i kitheih ciang bekin zato zuan pan hi\nhang. Mundangte ah kum simin siavuante kiangah kilak tawntung uh hi. Tua mah bangin pawlpi dinmun zong limlangh bangin i ki-et zelzel ding thupi mahmah hi. USA ah pawlpi khat pen member 5000 pan 900 ah kiamsuk hi. Pasian thu ah a thahat khangno khat pawlpi puahphatna ah hong kipia ahih manin member 9,000 ah khangto kik hi. Tu laitak USA ah Protestant Pawlpi 350,000 om a, tua pawlpite sung pan 15% pen cidam thahat in, 85% pen kiamlam manawh hi. PAWLPI I CIH BANG HIAM Pawlpi i cih pen a kimuthei leh a kimutheilo ci-in Pawlpi nam nihin kikhen thei hi. Topa Jesu lamh Pawlpi pen mimal ahi hi. ( Mt 21:12-13, Efe 5:23, 29-30, 1Kor 12:12-20,27 Efe 1:22, Mt 16:18 ). Mihing kiphasakten nuailam bek enden uh ahih manin Pasian nasepna muthei lo uh hi. Ahi zongin a kiniamkhiatten tunglam bek en uh ahih manin Pasian nasepna leh Pasian vangliatnate mu uh hi. USA a Pastor pawl khat in, hih pawlpi ah Tuucing lianpenpa Jesu Khrih hi-in, kei ka hih leh ama nuai-a a nasem ka hi, ci-in pulak hi.\nEfe 4:12 Hih nasep tuamtuamte khempeuh pen Pasian mi khempeuh in Khris adingin nasemin Khris pumpi a khansak theih nading deihna ahi hi acih mah bangin Pasian nasepna-ah Pastorte bek hi loin thu-um khempeuh tavuan ahi hi. I nuntakna mah mah tawh lahkhiatna pen Pasian nasepna lianpen ahi hi. Tua bangin i nuntak theihna pen muhtheih pawlpi dinmun man taktak ahi hi. PAWLPI KI-ET DIK NADING A cidam pawlpi i suah theih nadingin a nuai-a nam 6 teng tawh hoihtak semin i kalsuan ding kisam mahmah hi.\n1. Thungetna 2. Midangte tawh kilawmtatna 3. Biakpiakna ( Praise & Worship ) 4. Gamthak nasepna ( Mission ) 5. Pasian nasepna cialpi, crusade, camp ( Lungdamna thu genna ) 6. Nungzui hoih suahna Chicago pawlpi khat-ah kum 75 a pah Pastor pan Pasian na a sepna kum 35 sung a etphat ciangin ka kisikpen pen thu in Pawlpi pen naucin bangin cingkha ing ci hi. Pastorten zong pawlpimite ngekbawl luat ding zong hi khin lo hi. Tua banah Pastor khangham lua omna, Pastor a teek lua a omna munah Pawlpi zong teek suah thei hi. Khangthak Pastorte zong kul leh kisam banga mun piak theih ding thupi hi. Upa makaiten zong muhkholhna ( vision ) tawh kalsuan theih ding kisam hi. Makai sung a cidam leh Pawlpi zong a cidam suak pah hi. THUKHUPNA Topa Jesu in zong Ka Pawlpi ka lamding ( Mt 16:18 ) na ci hi. Pawlpi pen mi tampi tak in aituam ngaihsut kha hi hang. Pawlpi phuan ( Founder ) kituh thei hi hang. Tu hun ciangin Pastor hi napi Pastor lungtang pua lo, Upa hi napi Upa lungtang pua lo, Evangelist hi napi Evangelist lungtang pua lo mi tampi ki-om ta hi. Tua ahih manin i Pawlpi sungah Jesu lianbel sak lehang a cidam Pawlpi suak ding hi hang. Kong it sanggam aw, i dinmun kisittel pha pha a, a cidam Pawlpi i suah theih nadingin Topan thupha hong pia ciat ta hen!\nMás de suan mun mang


timestamp: atn

url: =Zogam Lamsuk Lamto (Part 1) ~ Francis Lamthang :: ZOMI DAILY\nposted on 28 June 2016 at 7:35 am Lomkholna: Article, ZomiQuavadis\nZingsang Ak-khuan hun pawlin ka giahna Thalmual giahbuk panin ka tho to hi. Phalbi laitak ahih manin thawh lim a tuivot kilhkelh tawh mai phiat pah saisai ding pen hong lemlo bek hi lo in, zong lawp huai masa pen khollo hi. Ka zanpuan teng ka lomzial vilvel khit ciangin ka Loksaih sungah hentheih henmawh in, a ta himhim dingin ka hen phitphet a, tua khit ciangin khekhuantaw a meiphual kisepna geiah tawmvei kihailum dih ning ci-in khekhuang deldal in singbilbawk khat ka tutphah hi.\nTua kawm mahin Khualpu nu in Sizuza zialsa a lompi khat hong puaksak pen lakhia in Feeling takin ka teep a, akhu naleng khah khiat gaih pah ding pammaihsa sim ka hih manin mitsi dide liang mahin tawmvei sung ka kamsungah vaibang thaamsak phot in ka diikto dakdak phot zawzen hi. Sumbuk / sai pan set tawh a kizialsa sitset Vegas leh London zabulkangte sangin lim kasa zaw a, nget kul lo Khualpunu in manlo pipi mah a itna takpi tawh hong zialsak Sizuza tawn hilhialte pen mi ading in TB leh Cancer ngah lawhna himah taleh kei ading in cidamna leh lungnopna hizaw hi. Tawmvei nuntak sung lungnop ding thupi hilo maw, lungnuam lopi a kum tampi dam niloh se sang in, ih ci adam velval ahiphial zongin a kisi veve ding hilel lo maw….\nTua Hotel ah kei bek agiak ka hi peuhmah kei hi. Ka kim ka pamah tangval honkhat lum khengkhang uh hi. Pawl khat a siklup, a khuplup, a ton kheukhau, a naksia tawh, a kamka heuhau tawh, tutphah lukham a zang tawh, ban kham velval a ihmu cih bang teng tawh tua Hotel pialkhang tengah kidim phei phengphang hi. Lupna umna baangte pangah sakol honkhat lususu zong muh ding om hi. Ka geia lum tangval samsan thelthal pawlkhatte’ annek lim, zudawn lim (Sa-kawng Eih-kawng)te sangin ka paam vua sakolte zun leh ekgim lianzaw ahihman in kei ading bangin tuate gim namtui zaw hi.\nGimnam nam tuamtuam in hong kimvial hi, ahizong in tuate laka ka kinaihpih pen ahi ka innkuanpihnu zasialsa Sizu gimin hong zo pen a, kisuangtak het lo takin kakam leh ka nak pan akhu ka paikheh sak hiahhiah lel hi. Tuapi mahin tulai la minthang mahmah khat “You are not alone” akici Michael Jackson la ka lungsim sungah hong dawk citciat se hi. Himah hi, tua Hotel ah agiak kei bek ka hikei a hamsatna banglo khat tuak leng ka kiimah hong huh ding Santali lum zilzial Zosuan tangpaal honpi khat om uh ahih manin ka lungmuang mahmah hi. Tua bek hi lo lai, ka Loksaih pang-ip sungah Khualpunu hong guansak zazialsa lompi khat tawh a omkhom den ka hi hi.\nKa za zong hong tum kuan ta, ak zong hong khuang ziahziah ta hi. Khuamialpi in zong Ni hong sel zo nawn pha lo himah taleh khuavak siang nai lo ahihman in sanggam takpi zong kimelmak theih hun laitak hilai hi. Khuavot lah kam thei nai lo, ka sing khulte lah tum kuan ta hi. Pai dinga ka van teng keilekei ka kisuat laitakin innsung lam kongkhak hong kihong a, meilah de kawmin inntekte tanu gol penin awneel tak tawh ” Pai sawm ta maw khawl lai ve.\nTuiso dawn phot ve ni, khuadam lua hilo maw” hong ci hialhial hi. Pai asawm khin himah hiveng tua awneel ka zak ciangin Datmei puak ding ka mangngilh lam ka phawk kik vat hi. Khuazing lai lua takpi hi! ” Pai nai kei ning e, ka van guan dan ahoih hiam cia avel pong hi ingh” ka cih khit ciangin ka tusuk kik thiangthuang hi.\nPrevious: Singapore ah SIA vanleng khat meikang\nNext: Zomi Diaspora le Diaspora Zomi (Part 2) ~ Cope Suan Pau


url: =Kammal kilawm pawlkhat (azom 16 Jan) :: ZOMI DAILY\nposted on 16 January 2015 at 10:33 pm Lomkholna: Article, DavidTuang\nNa kiimkot-ah lauhuaina om hi, cih na theih mah bangin, na kiangah Topa om den cih tel in.\nItna leh veina taktak sungah mai lamah ken thuakkik kha le’ng cih, launa leh patauhna om lo ding hi. I thuak leh a thuak hih ngam mai ding kisam hi.\nMaan(photo) sunga, i mel hoihlote i edit zel mah bangin, I lungsim hoihlote zong edit zel ni. Tua bang hi leh hoihna’ cingtaak taktak nei zo pan ding hi hang.\nPasian’ kiang pana hong pai itna pen, mite’ tung pana i ngah itna tawh kibang thei lo hi. Mite’ tung panin itna kingah pakin bei pak a, Pasian kiang panin itna kingah pah in tawntung itna (a bei thei lo itna) tawh kizom hi.\nA ettehhuai taktak mi thupi i cihte te pen, puatham hoihna ciang bek aneite hi lo a, lungsim siangtho a neite ahi uh hi.\nMi khat, a hoih lohna muh sakin i gensiat theih mah bangin, a hoihnate zong muhsak zel in pahtawi siam ni.\nLungmuan’na leh luahuaina pan suahtakna pen, Pasian khut sung bekah om hi. Topa beel ni. Bang hang hiam cih leh Topa in amah a beel mite lim takin kem hi.\nGam khat , minam khat adingin aman pha pen in, thauvui thautang hau-in, galkap tampi neihna hi lo zaw a, a nungta Pasian nei-in, ki makaihsakna hi zaw hi. Zomite hi bang lianin a kalsuan ihi gige hi. Lungkia kei ni. I maban khempeuh Topa’n hong zawhpih ding hi.\nLeitung hunte kisia mahmah ta a, den ciang, zingciang in bang piang ding cih thei lo ihih manin, den ciang zingciang leh mailam hun khempeuhte thei-in anei Pasian i neih ding kisam mahmah ta hi. Leitung thu theihna in, hong lungkhamsak a, Jesu Khazih i neihna in hong lungmuangsak hi.\nPrevious: Yangon khuapi sungah “The Interview” Movie kileizon in kiman\nNext: ZAM Thupuak :: 18 January 2015


url: =Nakpi nuamna thu – Rev. Thang Za Kap – Zomi Agape Church Inc\nNakpi nuamna thu – Rev. Thang Za Kap\nZomi Agape Church Inc > Zomi Agape Church Blog > Agape Digest > AD01 > Nakpi nuamna thu – Rev. Thang Za Kap\nNovember 28, 2021 by Zomi Agape AD01, Agape Digest, Hanthawnna\n“Tua gamah tuucingte in gamlakah giakin amau tuuhonte zaanin a cing uh hi. Topa’ vantungmi khat in amaute kiangah ding a, a kiimkot ah Pasian’ vang tang a, amaute in a kihta mahmah uh hi. Ahih hangin vantungmi in, “Lau kei un. Banghang hiam na cih uh leh, mi khempeuh ading nakpi nuamna thu kong zasak ding hi.” (LUKA 2:8-10 (Tedim Bible 1977 version)\nDr. Zam Khat Kham in a facebook ah Cambrigde Universtiy ii 2013 kuma a suaksak mi minthang pente sayin na koih hi. Tua lakah Jesuh pen a khatna na ahi hi. A nuntak zawh kum 2000 pha khin napi, a nungzui tam semsemin minthang semsem hi. Eite in zong ama suahni pawi a bawl laitak ihi hi.\nTualeh, ama hong puak Nakpi nuamna thu a cih pen bang hi ding hiam?\nNakpi nuamna thu I cih in: Jesuh a um khempeuh suahtakna ngahin vantung tung ding hi. “Ahi zongin a hun a cin ciangin eite khempeuh Pasian’ tate i suahtheih nadingin Thukham nuai-ah a om mite a hong tankhia dingin Pasian in a Tapa hong paisak a, tua Tapa pen leitung ngeina bangin numei sung panin hong suakin, Jew Thukham sungah hong nungta hi.” (GALATI 4:4-5 TDB)\nJesuh hong paina pen\n1. Luahsuak mawhna pan hong tanh khia ding\n2. Thukham nuai pan hong tanh khia ding, cih thu nih ngimna pi ahi hi. Rom 3:24 ah “Ahi zongin Pasian in a hong hehpihna hangin Khrih Jesuh tawh hong tatkhiat manin amah tawh i kipawlthei kik hi.”(ROM 3:24 TDB)\nCharles Spurgeon’ gentehna khat ah, vantung gam tung ding hi leh,\n1. Mi khempeuh in a neihsa khempeuh zuak ngam ding hi, ci hi.\n2. Tai 100 vangiak pua-in pai ding ci leh, kipan ding hi hang’ ci hi. (Kawlpi pan Thantlang pen tai 100 pha)\n3. Bawlsiatna thuak ding ci leh zong, kithuak ngam ding hi, ci hi.\n4. Vantunggam pen a KHAWNKHONG (a mawkna/ man paik lo) hi kici leh, kua mah ut lo ding hi, ci hi.\nKhrishmas pen a khawnkhong hi. Khrishmas i cih pen Pasian in a tapa a khawngkhong aa hong pia hi zen hi. A haupen pa zong tung thei ding, a zawngpen a haipen pa zong tung thei dinga Pasian in a khawnkhonga hong piak ahi hi. Gamtatna zong hi lo, upna leh hehpihna bek tawh a kingah ahi hi. I lungdam mana gamtat hoih ding cih bek hi-in gupna ngahna dingin hoihna kisam lo hi. Pa Sawmpi in “US gam zong min ci tel, taang ci tel teng bek mah a kitung hi” a cih mah bangin, Vangam zong mim ci tel, taang ci tel teng bek a tung ding ahi hi. LST sungah ka sapmi a tama ka telmi a tawm hi ci hi. Hehpihna hangbek hi. Pasian letsong Jesuh hang bek ahi hi.\n(December 25, 2020 hunpi sermon a kitom lakkik hi.)\nAgape Digest, Agape Digest 001, Hanthawnna, Rev. Thang Za Kap


url: =Jeremiah 38 | Siantongluan.net\nJeremiah 38 |\nMattan tapa Shefatiah, Pashhur tapa Gedaliah, Shelemiah tapa Jehukal, leh Malkhiah tapa Pashhur-te in mi khempeuh tungah keima thugenna a za uh hi.\nKeimah in mite kiangah, "Topa in hong cihin-ah: Hih khuapi sungah a om mi peuhmah namsau tawh ahi a, kial tawh ahi a, pulnatna tawh ahi zongin a si ding uh hi. Ahih hangin pusuak khia-in Babylon mite a beel peuhmah nungta ding a, suakta liailiai ding uh hi.\nTopa in hong cihin-ah, Babylon kumpipa khutsungah hih khuapi kipia taktak ding a, a kila ta ding ahi hi," ka ci hi.\nTua ciangin kumpipa uliante in kumpipa kiangah, "Hih mipa i thatlum ding hi. Bang hang hiam cih leh hih thute a gen manin hih khuapi sungah a omlai galkapte leh mi khempeuhte lungkia sakin thazawsak hi. Hih mipa in i gam mite phattuamna ding zong loin a gimngahna ding uh a zongzaw ahi hi," a ci uh hi.\nKumpipa Zedekiah in, "En un, note khutsungah amah om hi. Keimah in note kong kho thei kei hi," a ci hi.\nTua ciangin amaute in kei hong man uh a, thong huangsunga om kumpipa tapa Malkhiah tuikhuk sungah khau tawh hong khiasuk uh hi. Tuikhuk sungah tui omloin buan bek om a, buan sungah ka tumsuk hi.\nKumpipa innsungah na a sem kumpi ulian khat ahi Ethiopia mi Ebedmelek in tuikhuk sungah kei hong kikhiatlam a za hi. Tua laitakin Benjamin Kongpi-ah kumpipa tu-in a om hi.\nEbedmelek zong kumpi inn panin hong paikhia-in kumpipa kiangah,\n"Ka to kumpipa aw, hih mite in kamsangpa Jeremiah, tuikhuk sungah a khiatsuk uh a khial uh hi. Bang hang hiam cih leh khuasungah anlum om nawnlo ahih manin an ngawlin a puksi veve ding ahi hi," a ci hi.\nTua ciangin kumpipa in Ethiopia mipa Ebedmelek sawl a, "Hih lai panin mi thum tonpih in la, kamsangpa Jeremiah a sih ma-in tuikhuk sung pan va kaikhia un," a ci hi.\nTua ciangin Ebedmelek in zong a mite tonpih a, kumpipa inn-ah pai-in vankoihna sungah a lut khit uh ciangin tuikhuk sung pan khau tawh kei hong kaihkhiatna ding uh puansiasa leh puan lui pawlkhat a la uh hi.\nTua ciangin Ethiopia mipa Ebedmelek in keima kiangah, "Na lenuai leh khau kikalah puansiate dap in," ci-in hong sawl hi. Kei zong tua mah bangin ka hih hi.\nTua ciangin amaute in tuikhuk sung panin khau tawh kei a hong kaikhiato uh hi. Ahi zongin thong huangsung mahah ka omlai hi.\nKumpi Zedekiah in kei hong vaikhak a, Topa biakinn kongkhak tumna-ah a hong sam hi. Kumpipa in kei kiangah, "Thu khat kong dong ding hi; bangmah hong im kei in," hong ci hi.\nKei zong Zedekiah kiangah, "Thuman bangin hong gen leng kei nong that taktak ding hi. Ka ngaihsutna hong pia ta leng zong nong mang nuam kei ding hi," ka ci hi.\nTua ciangin kumpipa Zedekiah in kei kiangah, "Eite nuntakna a hong pia Topa a nuntak bangin kong sisak kei ding a, nang a hong thatnuam hih mite khutsungah zong kong pia kei ding hi," ci-in kiciamna a hong piasim hi.\nTua ciangin keimah in Zedekiah kiangah, "Topa, Vanglian Pasian, Israel mite Pasian in hong genin-ah, Babylon kumpipa uliante na belh leh na nuntakna hong kimap ding a, hih khuapi in zong mei tawh haltumna thuakloin nang leh na innkuanpihte na nungta ding uh hi.\nAhih hangin Babylon kumpipa uliante na belh kei leh Babylon kumpipa khutsungah hih khuapi kipia ding a, amau in mei tawh halin amaute khutsung pan na suakta kei ding hi," ka ci hi.\nKumpipa Zedekiah in kei kiangah, "Babylon mite kiangah a tai Judah mite ka kihta hi. Amaute khutsungah kei hong kipia leh amaute in kei hong bawlsia ding uh hi," a hong ci hi.\nKei zong, "Amaute kiangah nang hong kipialo ding hi. Tu-a kong gen bangin Topa thu mang in. Tua hi leh nang-a dingin hoih ding a, na nuntakna hong kimap ding hi.\nAhih hangin na lut nop kei leh, Topa in ka maangmuhna sungah hih bangin hong lak hi:\nEn in, Judah kumpipa innsungah a kinusia numei khempeuh Babylon kumpipa uliante kiangah kipaipih a, tua numeite in Zedekiah kiangah, Na lawm muante in nang hong khem uh a, nang hong zo ta uh hi. Buan sungah na khe tum ahih manin nang hong nungngat ta uh hi, ci-in a gen uh hi.\nNa nupite leh na tate khempeuh Babylon mite kiangah kipaipih ding a, nangmahmah zong amaute khutsung panin na suakta kei ding hi. Babylon kumpipa in hong man ding a, hih khuapi mei tawh a kangtum ding hi," ka ci hi.\nTua ciangin Zedekiah in kei kiangah, "Hih thute kuamah theisak kei in. Tua hi leh na si kei ding hi.\nAhih hangin kumpi uliante in nang kong hopihlam a zakkhak uh a, nang kiangah hong pai-in hong hopihin, Kumpipa kiangah na gen thute leh kumpipa in nang kiangah hong gen thute hong gen in. Bangmah hong im kei lecin kong that kei ding uh hi, ci-in a hong genkhak uh leh\namaute kiangah, Kumpipa in kei, Jonathan inn-ah a si dingin a hong puakkik nawnlohna dingin a thum hi ing, ci-in dawng in," ci-in a hong gen hi.\nKumpi ulian khempeuh ka kiangah hong pai takpi uh a, thu a hong dong uh hi. Kei zong kumpipa hong vaikhakna bangin ka dawngkik hi. Tua ciangin amaute in a gen ding uh om nawnlo hi. Bang hang hiam cih leh kumpipa tawh ka kihona uh a hong zasim kuamah a om kei uh hi.\nTua hi a, Jerusalem khua a kilak ciangdong kei zong thong huangsung mahah ka omlai hi.\nTedim Lai Siangtho / Laibu: Jeremiah 38


url: =Abuai huai mahmah Pu Biden ii executive actions pawlkhat: Van laih – Transgender te vai :: ZOMI DAILY\nposted on 28 January 2021 at 10:00 pm Lomkholna: News, Thomasmung, USA, World\nBreaking: Abuai huai mahmah Pu Biden ii executive actions pawlkhat: Van laih – Transgender te vai\nPu Biden in Kumpi za angah khit zawh aa kipan tu ni ciang executive orders 33 suaikaai – letmat thu ta aa, US President lak pan inauguration zawh January kha sung executive orders tam athu pen Kumpi in kiciam teh ta hi. Tua te lak ah abuai huai leh controversial apiang thei tam zaw kici hi. Anunung pen letmat athu na te sungah Transgender akici “Pasal van” pan “Numei van” alaih te aading atuam vil vel aa hamphatna – “right” apiak kihel aa, tua te pen tulai tak innkuan dinmun leh leitung pian zia leh Pasian hong bawl dan te tawh kituak lo ahih manin mi tampi ten sang zolo uh hi.\nTransgender akici Pasal van pan Numei van laih te Kimawlna (sports) te ah Numei mah in kidem ding cih thu piakna executive order letmat thu ahih manin kimawlna aa akihel numei tak tak – Female athletes te in nakpi takin nialna bawl in alungkim lohna te uh pulaak khia uh hi. Pasal aa piang (biological boys) te numei suah nangin avan uh leh alungsim uh alaih uh hangin Atha te pen Pasal dan mah hi dingaa, numei te tawh kidem ding cih pen atha uh kikim ngeilo ding ahih manin numei ten kizo zo lo dingaa ka sang thei kei ding uh hi ci in Female athletes tampi in alung himawhna uh genkhia hi.\nPu Biden leh apawl te vaihawm na tampi pen leitung pian zia tawh kituak nawnlo in Pasian thu tawh zong kituak nawnlo hi ci uh hi. Pasian in Nu ahih kei leh Pa in hong bawl hi aa, van laih cih pen hong bawl pa Pasian (God – the Creator) alangpang i hi hi ci in Pasian thu um atam zaw in ngaihsun uh hi.\nAbeisa hun in Pu Trump in Transgender (van laih) te US galkap dingin kicing (ki fit) lo leh qualify lo hi ci in aphal lo hi aa, Pu Biden in tua te lum let in executive order tawh Transgender te US Galkap sungah deih bang in lut thei ta ding in thupia ahi hi. Sawt sawt leh US Galkap sungah numei leh pasal cih om nawnlo ding ahih manin kipatau mahmah ahi hi. Pawlkhat te in Transgender te zong mi mah ahih ciang amau ngah ding hamphatna -“right” te angah dinguh hi ci aa, ahi zongin hi dan aa leitung pian dan, innkuan pai dan tawh akituak lo te belh vaihawm ding hoih lo hi ci uh hi.\nPu Biden leh D lam te geelna khat ah hih Vanlaih – Transgender te aading zong atuam in ekbuk (restroom) te mun khempeuh leh Sangte koih ding cih te zong kihel aa Nu leh Pa te kipatau mahmah khin ahi hi. Tulaitak aa i neih ekbuk nih (Pasal & Numei aading) pan tun thum akinei ding dan ahi hi. Hite pen leitung pian zia tawh akituak hiam cih ngaih sut huai mahmah hi.\nAbeisa hun in House Democrats te in House rules sungah “Nu, Pa, Tanu, Tapa, Pi, Pu – Father, Mother, Son, Daughter, Uncle, Aunt, Grandfather/mother” kici nawnlo ding ci in kipsakna nei uh aa, mi tampi in sangzo lo uh hi. Amau deihna in mailam ah Nu leh Nu, Pa leh Pa (same-sex-marriage) hong kiteng kitam tek tek dingaa, tua te in Ta hong nei thei nawnlo ding ahih manin Pa, Nu, Ta cihte aom kul nawnlo hi ci mawk uh ahi hi.\nMore: President Joe Biden in Executive Order abawl thakte\nHih pen Pasian deih loh thu te ahih manin Pasian thu um te kidah mahmah khin ahi hi. Tulai tak Pu Biden telkhiat Cabinet (Vuangyi) te sungah vanlaih (transgender) khat leh Pa leh pa kiteeng (gay) khat kihel uh hi. Topan US gam hong kembit ta hen. News Update te khah to to ni. Ref: Fox News, Yahoo News/ Thomas Mung\nPrevious: USA, Maryland pan Pu Vum Za Kaai (Khuasak, Kuntong beh) in hongnusia\nNext: Sanggam melmaak hun ~ Bob Tuangpi


url: =Singapore aom vanlengtual in “World’s Best Airport” ciaptehna ngahleuleu ~ ZD :: ZOMI DAILY\nposted on 22 March 2017 at 12:03 am UTC+9:30 Lomkholna: News, Sawltak, Singapore, World\nSingapore gamsung aom “Changi International Airport” in leitungbup Airport khempeuh lakpanin ahoihpenpen “World’s Best Airport” ciaptehna ngahkik leuleu hi. 2013 kum panin tukum 2017 dong akizom sitset in “World’s Best Airport” cih pahtawina angah ngekngek uh hi a, kum 5 sungsitset akizom in angah uh hizenhi.\nHih pahtawina pen “Skytrax World Airport Awards” te piak uh hia, hihbang in apiaktheih nadingin Survey Questionnaires 13.82 Million veibang abawl uh cizen hi. Khatlehnih peuh ii ki deihsakman, meltheih tanau ahihmah in deihsakna tawh pahtawina akipia cihte hihetlo a, mihing 13.82 Million tungpan in Survey akibawlna tungtawn in akiteelkhia ahihi.\nKumsim in Research Firm SkyTrax te’n ahunhun in Survey abawl uh hi a, tukum “World’s Best Airport” cih pahtawina apiaktheih nading un July 2016 panin February 2017 sung Survey abawl uh ahihi.\nTua Survey pen gamtuamtuam panin Nationalities 105 bangin amau deihciattek ateel uh ahihi. Survey zong munkhatbek pan akila hihetlo in, leitung gamtuamtuam aom Airports mun 550 panin Survey akibawl ahihi.\nSurvey kibawlna sungah athupi diakin akidongpen Check-in, arrivals, transfers, shopping, security and immigration, departure cihte hiphadiak hi.\nSingapore gamsung aom Changi International Airport pen atuam phadiak khat hi a, Service hoihphadiak ahih manin pahtawina kum 5 vilvel akizom in angah dingmahzong ahihi.\nAirline lounges, Baby care roo, Baggage storage, Business centers, Cactus garden, Children’s playground, Clinics and phamarcies, Convenience stores, Free-to-use rest areas, GST refund, Hair, Beauty and Spa, Hotel reservations counters, Information and Customer service counters, Interactive art, Internet connection, Kinetic rain, Money changers, Piazza garden, Post offices, Sculptural tree garden, Swimming Pool with Jacuzzi, Water lily garden cihbangin vanlengtual khat hinapi in, Facilities leh Services akimin ki ngahsakmawk uh ahih manin, Passengers anawkkha te pen alungkimlo omlo cihtheih himai hi.\nLeitung vanlengtual ahoihpenpen “World’s Best Airport” Top 10 sungah alutzo tepen Asia gamsung leh Europe gamsung aom Airport te vive hizawmawk hi. USA gamsung aom Airport te Top 10 sungah alutzo khatzong omlo a, North American Airport sungpan in akideihpen nangawn Canada aom Vancouver International Airport ahihi. Tuazong 13 pek hipan hi.\nWorld’s Top 10 Airports in akiciamteh tepen anuai abang ahihi:\nSingapore “Changi International Airport” pen limtak in ki puahbeh sansanlai a, 2019 kum kipatlam in Jewel Changi Airport cih honbeh laiding uhhi. Tuapen inndawl 5 phasakding uh a, leisung ahzong Basement Floors dawl 5 mah phasak in tuasungah nektheih leh vanzat tuamtuam zuakna Outlets bekbek 300 bang koihding uhhi.\nRelated: Singapore Changi Airport sungah numei khat kum 8 sung teengcip ~ ZD\nTuaban ah 40 Meter (Pi 131) asangin akibawltawm tuizeu “Indoor Waterfall” zong koihding uhhi. Indoor Garden zong inndawl 5 tak apha in bawlding uh a, tuasung ah Brazil, Australia, Thailand leh USA panin singkung namtuamtuam 2500 leh a etlawm lopa namtuamtuam 100,000 bang koihding uh cihi. (2,500 trees and 100,000 shrubs) Atung a Photo pen 2019 kum kipatin ahonthakding uh limlahna ahihi. ZD Sawltak #zomidaily\nPrevious: Grab Company te Kawlgam ahzong kipanta ~ ZD\nNext: Philippine President Kawlgam hawhin huhna sum US$300,000 pia ~ ZD\nNa lung ngai ve lawm?\nBritain gama Pasal upapen sita ~ TK Lian\nHuilak aa lam dengdeng thuman thutang’na ~ Peter Suumpi


url: =Update: Sentul meikang pen kitotna panin datsi buakin aki halngiat ci :: ZOMI DAILY\nposted on 2 August 2018 at 9:19 am UTC+9:30 Lomkholna: Malaysia, News, Sawltak, World\nMalaysia, Sentul meikatna tawh kisai in athu akician in aki zakbehna ah kitotna panin ki hehsuah uh a, datsi buakin mei akihal cihi. Sentul OCPD Asst Comm R. Munusamy in agenkhiatna ah nitaklam 8pm hunpawl in asi numeinu pen apasal tawh Motorcycle Shop ii Office sungah aom uh cihi.\nTulaitak in pasalkhat honglut in azi tawh abeisa thukhat kikum uhhi. Tuazawh asawtlo in azi in nasem te galsap in, tua pasalpa pen apualam ah kaikhiasak hi.\nTua pasalpa zong hehkawmsa in ama Motorcycle koihna ah paiphei a, datsi akikoih bungkhat tawh kilehkik hi. Tua bungsung panin datsi tawh Motorcycle Shop teng thehphei in, numeinu zong datsi tawh buakphei hi. Tualaitak in ageinai ah amukha te’n letsawm, khaamsawm uh himahleh tua pasalpa in meisah “lighter” saat in mei ahalngiat ahihi ci’n Police thunei te’n genkhia hi.\nTua mei akihalna hangin numeinu asi hi a, tuaban ah meihalpa, numeinu ii apasal leh nasem khatzong meikuang in nawkkha in aliam uh cihi. Meihalpa leh asinu ii apasal pen khua phawknailo ahih manin, aphawkkik hunhun in amaukiang panin Statement kilading a, buaina thu akipatna ki kankhiading cih ki zakbeh hi. Sawltak #zomidaily\nPrevious: Malaysia, PJ vengsung ah mawtawhawl 2 akitotna Video ki khahkhia\nNext: Mexico gamsung ah mi 103 atuanna vanleng khat kia in asi omlo


url: =I Zolai Simbu :: ZOMI DAILY\nposted on 8 March 2020 at 12:33 pm Lomkholna: News, Zomi\nI Zolai Simbu ~ Thomas Mung\nZomite Pasian hong piaksa giat: Zolai i neih zawh kum 100 cing ta, Zolai Simbu i neih zawh kum 50 a cing ding hi ta, Zosuan ta ten Zolai Simbu i zat khop diamdiam zawh kum 50 a cing hi ta hi.\nTaangpi Taangta in i neihkhop i Zolai Simbu kepsiam tek ni. Zahtak tek ni. I om khinkhian sa i Zolai Simbu va simmawh bawl kei ni. Va zuak zuak kha kei ni. Kipawlna khat, Party khat ii minthan nopna, min deih na hang peuh tawh i Zolai Simbu va khoih kha kei ni, va mangthansak kei ni.\nKawl te hong khenthaangna, hong kheemna Census peuh paulam in i minam sung khenthang kei ni. Kum 50 kiim apha sa Taangthu mungpi khat ni 1-2 tawh kihel theilo, kilaih thei ngei lo ding hi. Taagnthu in thu gen ahi hi.\nMakai gina lo khat leh nih hang i minam min siat lawh thei ahi hi. Makai akici ten i mipi te siatna lam tawh i makaih khak leh ei ma lutung hong tung kik thei ding cih phawk huai hi. Mipi te i makaih khialh leh i minambup in guam sung kitung thei dingaa kikiamsuak suk ding ahi hi. I minam hong makaih ding makai apil, a tei, apicing, mite tawh akikhawl thei makai hoih i neih ding Pasian in hong siam ta hen.\nPu Zo pan apiang Zosuan tate kitawt kisel hun bei ta aa, kipumkhat hun leh sepkhop ding hun hi ta hi. I minam sungah thu khat la khat aom teh lungduai takin kikumkhawm diamdiam in thu vaihawm khop hun ta hi. Makai akici ten ngaihsun tek ni. Z = Zomite Hanlung ciam khangto diam!! Thomas Mung\nZolai Simbu Vai\nUZO (Myanmar) in March 5, 2020 nimit tawh gambup pilna lam vuanzipa’ tung ah ‘Zolai Simbu’ tawh kisai lai akhakna uh tawh kisai in mipi in na lung uh na duaisak lai phot un cih hong thuum ing. Asawtlo in thu hoih za ding in lam-etna lianpi ihnei hi.\nKi-it kilemna mah athupi hi a, thukhual zawding ih kidem ding ahi hi. Na khatpeuh thagum suang pahpah lo in thudam tawh lungduai tak in sem leng hoihzaw hi.\nMipi in tawm na ngaklai un. Pianpih laizom teng kitot kisiat ding hi zenzen lo hi. Lungdam,\nMung Laan Thang (Secretary, ZYA-Tonzang)\nPrevious: Congratulations brother Dr. Lianpu (Dr. Pau Lian)\nNext: Sia Khampeek (Tongsan pu) in Doctor of Divinity ngah lungdam pihna\nMom Lai Lungzuan – 2


url: =Pahtawina sungah sihna awging (Palm Sunday) ~ Jam Daniel :: ZOMI DAILY\nposted on 3 April 2020 at 9:25 am Lomkholna: Article, Biakna, JamDaniel\nPahtawina sungah sihna awging: Nisuh Nipi 2020 (Palm Sunday) ~ Jam Daniel\nNisuh Nipi akicihna hang?\nNisuh Nipi ci a I lawh theih pen Lai Siangtho in a nacih na hang ahihi. Jesu gualzawhna tawh Jerusalem khuasung alut ding takteh Jerusalem khuamiten Jesu dawn na dingin nisuh hiang la in Jesu’ pai nading lampidung ah na kigual uhi.\nTua ahih manin amah a dawn dingin Jerusalem pan in mihonpi paikhia-in nisuh hiangte tawikawmin, “Pasian phat un! Pasian in Topa’ min tawh hong pai pa thupha pia ta hen! Pasian in Israel Kumpipa thupha pia ta hen!” ci-in a kiko uh hi. (John 12:13)\nA nungsangah a san zawhloh uh hangin, hih mun ah Jesu pen Judah mite’ kumpipa ahihna amau mahmah in na pulak uhi. Jesu a dingin hih hun pen leitung mite mai ah vangnei a pahtawina thupi pen a ngah hun hikha ding hi.\nJesu kipahtawina nam nih:\nJesu Lapita lano tungah tuang in hong pai ciang’ lamdung a ding, Jerusalem mipite in lungdam takin phatnale pahtawina tawh awng in nisuh hiangte na vaan ziahziah uhi.\nBanghang Jesu in tua bangin phatna le pahtawina ngah ahi hiam cihleh, Thukhatna ah,a nalamdang (miracles) bawlna te hang ahihi. Mihing mawkmawkte damsak zawhloh natna tampi damsak hi. Kuama siamna in a hih theihloh misi thosak hi. Tua hunlai a mite in Jesu aphatna le apahtawina hang taktakpen Jesu in amaute kisap’ a sepsakna hang zong ahihi.\nNihna ah,Judah mite kumpipa ci-in a ot ziahziah mah bangun, Jesu pen gam ki-ukna sungah makai muanhuai mahmah ding khat in lamen uhi. Banghang hiam cihleh tua hunlai in Jew mite zong Rome kumpi ukna sungah om uh ahih man in haksatna tampite hangin suahtak theih na ding a lunggulh mahmah laitak uh ahihi. Egypt gam panin Moses makaihna tawh Israel mite a pikhiat mah bangin Jesu in zong hong makaih dinga, Rome ukna pan suahtakna hong lak pih ding hi cih upna tawh na phat ziahziah uhi.\nEi zong Pasian I phatna le I pahtawinate kisit pha in Jesu muak ding hihang. Mipite in tua zawh a sawt loin zan mah a apahtawi ziahziahpa uh (Jesu) kivua kisat in om amuhkik uhteh, amaute ahonkhia zo dingin umzo nawnlo leuleu uhih ahihmanin, Jesu amuh dan uhleh a ngaihsutna uh kikhel mangta hi. Itna le lungsim taktak omlopi a Jesu aphat uh himawk ahih manin:\nTua thu hangin bang thu hong piang hiam cihleh: Pilat in, “Jew mite’ kumpipa na cihpa uh bangcih ding ka hi hiam”? (Mark 15: 12) ci-in mipite’ tungah teelkhuan a piak takteh, “Singlamteh tung ah (Jesu) that in, ci-in a awng uh hi”(Mark 15:14) “Barabbas (mithatpa) hong khahsak zaw in” (Mark 15:11) ci uh hi.\nLano (donkey) tungah Jesu a tuan hun sung teng Jesu phat a a awng ngeingai teng mah in tu-in, that in. that in ci-in khut lik ziahziah mawk uhi. Kiphat khemna I cih pen tu a bangin gahkhia mawk hi. Amau lametna bangin na asepsak loh ciang…that in. that in cih awging ahihi.\nBangbang aizongin, “Jesu phat taktak ni. Bangbang ihizongin lungsim taktak tawh ki-it ni”, a cinuam hihi.\nPahtawina sungah sihna awging:\nAmai a pai mihonte le anunga zui mihonte awng uh a, “David suan Jesuh in phatna ngahta hen! Topa’ min tawh hong paipa in thupha ngahta hen! A sangpenna a om Pasian in phatna ngahta hen!” a ci uh hi. Jerusalem khuasung a tun uh ciangin khuasung mi khempeuh gamlum henhan uh a, “Hih pa kua a hi hiam?” ci-in khatlekhat a kidong uh hi. (Matthai 21:9-10)\nJesu a phatte mah in gensia.\nJesu a dawnte mah in nusia.\nJesu a pahtawite mah in mudah.\nThupha ngahta in a cite mah in that un ci.\nA kinaipihpente mah in that un ci masa.\nPilat in mihonte lungkimsak nuam ahih manin Barabbas khah a, Jesuh a satsak khit ciangin singlamteh tungah thah dingin galkapte’ khut sungah a ap hi” (Mark 15:15) Kipawlkhopna le nasepna khat peuhpeuh ah a kibuai theihna thupi mahmah khat in PILAT’ lungsim neihna ahihi.\nNasepna ah zalianzaw zaneuzaw ki om thei a, senior zaw junior zaw zong ki om hi. Mipite in makaite ama ii mun tawh kituak in I zat khakloh (siamloh) manin makaite sung buailawh thei hi. Makai lutangpite sung hong buaitakteh a khuakhua, a behbeh, abawngbawng, avengveng in kilungsim neihna hong piang a (no, ko) cihna kammalte kizang thei hi.\nThuman tak tawh kalsuan a khat tawh kimuhdah sangin, maan (dik) takeileh kitot kiselna (kietkhialhna) a pianloh theih na dingin akizui zui pong zong ki om thei hi.\nAhizongin a phawkhuai thu in, Pilat in Jesu’ mawhna mulo, thumaan’ mi ahihna tel mahmah hi. Hitaleh mipite maipha a muhnop zawk manin, thumaan selcip in-mithat gige khat suaktasak mawk hi. I kilemloh na thute ngaihsun taktak leng Pilat lungsim nei tamlua cihna hi.\nJesu’ gualzawhna tawh Jerusalem khuapi sung alut mah bangin, I innkuan ciat ah gualzawhna tawh hong lut ta hen. Jerusalem khua miten nisuh hiangte la in Jesu a phat mah bangun, ihih theihna om bangbang tawh Jesu aphat kim ciat thei dingin Topa’n thupha hong pia hen! Jam Daniel\nPrevious: Singlamteh: Good Friday leh Easter’ thuzung ~ Rev. Mang Tungg Thang\nNext: Ih mangngilh khak, a thupi pawlkhat ~ Esther Niang Theih Kim\nKawlgam ah tui khanggawp in cimawh dongtuak mi 100,000 val phakhinta


url: =India ah naupang alu acinglo in suak, zatui bawltheih omlo :: ZOMI DAILY\nposted on 8 October 2017 at 7:41 pm Lomkholna: India, News, Sawltak, World\nIndia gamsung ah naupang lamdangkhat suakin Indian Doctors te’nzong acihnading, abawl ziading theizo nawnlo ahih manin, asihhun bek ngakin om cih Daily Mail pan kiza hi. Tua naupang pen Babu ci’n amin kiphuak a, “Encephalocele” kici natna lamdang mahmahkhat tawh suakkhia citciat hi.\nBabu pen alu kimlo, naupang ngeina te ii alangbek phamawk hi. Tuabek thamlo, a ngawng anungzang ah cibawk, sabawk lianmahmah khatzong omcitciat hi.\nAnu leh apa te ahi Jyotsna leh Jhontu Das te kiangah Doctors te’n na tapa uhpen bangmah lamet omlo hi, ci’n genkhia uh cihi. Hih naupang pen asuahzawh kha 2 bang aphakhin hi a, tudong zato ah akikepkep, aki bawlbawl hangin Indian Doctors te’n acihnading theizo nawnlo uhhi.\nDoctors te’n acih nading atheih nawnloh hangin, anu apa te’n Babu pen nungtasuak dinghi, nalamdang “miracle” khat hongpiangding hi ci’n lamen mahmah uhhi.\nAhi zongin zato panin Doctors te’n kizawhngap nawnlomawk uh ahih manin, Babu pen anu apa te’n inn ah ciahpih uhhi. Banghun ciangin anunna abeidiam ci’n aki enen himahleh anu apa te’n anuntakna asawtthei penpending in kakemding uhhi ci’n genkhia uhhi.\nBabu ii apa in agenkhiatna ah katapa pen asuah akipan tuni ciangdong damlaisam ahih manin, damsuakding zong hikha theiding hi. Nalamdang “miracle” khatin adamsak nadingin ka ngaklah mahmah uhhi ci’n genkhia hi.\nZato ahzong Doctors te’n akepdanding, abawl danding theituan nawnlo uh ahih manin inn ah ko ii keptheih bangbang in kemding in ka ciahpih tamai uhhi ci’n genbeh hi.\nKa tapa uhpen mibanglo in asuak ahih zenzen hangin hoihtak in kakem uh a, anuntakna sauvei anung tatheithei dingin kakemding uhhi ci uhhi.\nBabu anu in apaailai in Ultrasound zong tamveipi kizaih zelzel a, hihbangdan in Encephalocele natna lamdang angahlam kithei khalo hi. Ahi zongin Kolkata aom National Medical College panin Doctors te’n natapa uhpen alu golding a, ahi zongin asuahkhiat khitciang in kibawlthei dinghi ci’n genkhia uhhi.\nAhi zongin asuahkhiat taktak ciangin hihbang in alu cinglo “Flat Head” tawh suakkhia a, anung ahzong cibawk lianmahmah khattawh kithuah citciat hi.\nAsuah khitzawh akipan anu apa zong mizawng innkuan khat ahih uhtawh zato khatkhitkhat zuankawikawi in, huhna ngenkawikawi uhhi. Ahi zongin Kolkata khuasung aom zato te’n abawldanding theilo in hiciang atung ahihi.\nBangur Institute of Neuroscience panin Dr Pitboron Chokroborty in agenkhiatna ah hih naupang pen akhuak alu apualam ah om hi ci’n genkhia hi. Hihpen natna lamdang mahmah Anencephaly hangin hihbang in apiang cihi.\nHihbangdan natna pen alamdang leh aom pakpak hetlo natna namkhat hi a, hih naupang ii anuntakna hotkhiattheih nadingin septheih bangmah omlo cihi. Operation bawlding himahlehzong aki atkhiat khitlim in sipah zawding cihi.\nZato ah siavuan te’n hong kepsaknung ci himahleh anu apa te’n innmah ah ciahpih in kakemnuam uh ci ahih manin, inn ah aki ciahpihsak cih kiza hi. Sawltak #zomidaily\nPrevious: Thangho leh Liando Itna: Tuikiate vaipan\nNext: Penang Bridge tungah mawtawhawl khat Heart Attack suakin anung a mawtaw gawikha\n2017 kum a (4) veina Melbourne Zomi Sialsawm Soccer Tournament nuamtak kizo\nMihing Khuakciimna IQ Leh Lungsimhatna EQ\nZAM Thupuak :: 06 March 2016\nSingapore Changi Airport sungah numei khat kum 8 sung teengcip ~ ZD


url: =“A si masa puan tuam tang” ~ Tual Khan Suan :: ZOMI DAILY\n“A si masa puan tuam tang” ~ Tual Khan Suan\nposted on 25 February 2017 at 11:16 am Lomkholna: Article, Politics, Tualkhansuan\nKhang sawnte thu hilhna, thu sia thupha khen theihna ding, thu man kihilhna ding a kammal tawm khat leh a kicing a genna a kizang pen ” Paunak” ki ci hi. Pau nak a hong a hong pian khiatna en leng, mihing te nuntakna zia, gamtatna zia leh nek leh tak zonna zia te bulphuh hi a, leitung minam tuamtuam te in i neih paunak pen a kiva lak a om hangin kibang lian cih om lo hi.\nPaunak khempeuh a kibat lian loh hangin leitung minam lian, minam neu te in a mau minam leh tangthu, a zat paunak te pen a mun leh mual zui in a man vive a hihi. I Zo paunak te zong minam dangte a dingin a kilawm leh a kituak lian khit loh ding hangin ei Zomi te nuntak zia pan a khangkhang a hong piang khia hi a, ei a dingin a man vive a hihi. A beisa hun sawtpi lai pek pan thu man khin hi a, mai lam ah zong ei Zomi te adingin man den lai ding a hih manin i Zo paunak te kemcing in i zuun toh ding thupi hi.\n1. A si masa puan tuam tang.\nZomi te bek hilo, leitungah a piang khia mi khempeuh in nek ten puan silh tawh a suak khia om lo a, mihing te ngaihsutna a khangtohna zui in nik ten dan leh puan silh dan a kithei to tawmtawm tek a hihi. A tei masa, a pil masa minam te in nik leh puan ten zia leh silh zia thei masa uh a, a khangto nailo zaw minam te in nik leh puan ten zia thei nunung zaw hi. Zomi te pen leitung minam te sungah en kik leng, khantohna lam ah a ziakai minam khat i hihi. Puan silhzia, nik ten zia i theih hun pen sawt lua nailo ding hi. (ka theih khial leh a thei te’n hong gen un).\nTua a hih manin i Zomi te a dingin puan silh nik te’n pen thu pi mahmah khat a hihi. Tua mah bangin hih paunak i Zomi te’n a zat zawh zong sawt nailo kha ding hi. Bang hang hiam cih leh nik ten puan silh hoih tak in i neih theih hun khit ciang bek in hih bang paunak hong piang khia thei ding a hihi.\nA kigen ngei (Zogam a sang mang a hong sem te gen hi ding hi) khat ah, Zomi te pen misi deih leh it minam te hi cih thu om hi. Zomi te pen a ki-it diak minam te leh khat leh khat itna zahzah pen sihna manna hun ciangin ki lak zaw diak minam te i hihi. Zomi te inn sung khat ah misi a om hun ciangin a nungta lai te in misi te a dingin a neih a lam te it lo in hanken (kosah a ci zong om) guan in kivui teitei hi.\nHanken ding a nei lo te in zong tanau, beh leh phung te kiang pan a hi zongin, lawm it khat peuh kiang pan a hi zongin zongtom in a hi thei bangin ki nei teitei hi.Tua a hih manin a si masa te pen neih leh lam teng tawh ki paisak a hih manin a nungta lai te muhna ah a hampha a suak uh hi.\nTu hun bangin khua vot ciangin khua lumna ding leh pumpi etlawm na dingin puan silh ding a om nai loh hun, Zomi numei leh pasal te in zahmawh selna ding bek in puan a ki neih hun lai in misi luang tunna ding puan pen a hamsa mahmah ding leh khanglui te pau in cileng, inn kal kitawi liang a hanciam ciang bek tawh a piang zo ding thu a hihi. Puanza dal khat pen thupi mahmah ding a mi khempeuh neih ding hamsa ding hi.\nTua a hih manin misi te pen neih leh lam teng kisuuk liang puan tawh tuamna in itna lahna hi a, a nungta lai te in zong a silh zawh loh uh a hih manin misi te pen a hampha khat a suak a hihi.\nMisi te pen a pai masa a hih bangun a nungta lai te in a neih leh lam teng uh tawh misi te khasiat loh dingin bawl uh hi. A mau pen a pai masa a hih bangun a pai nailo te sangin a ngah uh tam zaw, a kibawlna hoih zaw leh a nungta lai te in zong a kibawl zia a en huai zah dong a hih manin ham pha kisa hi.\nTua bangin a masa te in a nunung te sangin ngah tam zaw, ki bawl hoih zaw a hih manin i pu leh pa te’n ” A masa peuh ham pha zaw” cih nopna ” A si masa puan tuam tang” ci’n puanak na nei uh hi.\nI Pu leh pa te in thu dang khat a gen leuleu uh ciangin ” Sa pen a kap masa pen in ngah” ci uh a, a hih hangin ” numei a hih leh a nunung pen in ngah” ci leuleu uh hi.Tua bang hi leh, ” A si masa puan tuam tang” a cih pen a man mah diam maw?\nPrevious: Little Tikes naupangluai zat huailo ci’n abawlkhia Company te’n Recall bawl ~ ZD\nNext: Zomi Nam Ni 2017 Malaysia ah lawhcing takin ki bawlthei\nUS lamte’n Myanmar mipi kumpi huh hamtang ding


url: =DAHPIHNA: Pa Dal Khup' zi Nu Cingpi in leitung nuntakna nusia & Panpih ding hanthotna - TUNGZANG NEWS\nDAHPIHNA: Pa Dal Khup' zi Nu Cingpi in leitung nuntakna nusia & Panpih ding hanthotna\nPa Dal Khup' zi Nu Cingpi in leitung nuntakna nusia\nMalaysia gam Klang sung ah April 10, 2012 ni-in lampitung tuahsiatna hang tawh hong nusia Pa Dal Khup (Ngalbual Khua) ii a zi Nu Cingpi pen, innkuan bupin tuahsiatna a tuahzawh uh aa kipan Klang zatopi-ah kikem, kikhoi toto hi aa, April 13, 2012 zaan kim pawlin, ama aa ding ki ciangtansa hun cingta ahih manin leitung nuntakna nusiata hi.\nA tano (Kum 2) pha apeeng lakpan a nauzaw pen April 12, 2012 ni-in zato tuakthei hi. Ama lim/photo pen attachment ah ki enthei aa, ithuai takpi-in, zato tuak cih hangin naupangno khat ii thuaklah mahmah ding pumpi natna tampi neilai ding hi. A lungsim zong hong cidam ding thupi mahmah ding hi.\nA uzaw ahih leh GHKL zatopi-ah kikem hi aa, akhuaksung lam operation bawlkul ahihna tawh kizui-in, ni li sung bang ihmutna ding za kisun/kipia ahihi. April 14, 2012 ni ciang siavuante'n vel leuleu ding uhhi.\nPanpih ding hanthotna\nCimawh dongtuak Zomi sanggamte innkuan aa dingin, zato kilahna aa beiding tawh kisai, UNHCR-IAD in ahun sim mahin athu hong theihpih toto lai uh aa, IOM lam ah hong zopsak uh in, IOM in USA kumpi lampang ciangdong tawh hong zopsak ding thu kiza hi.\nAhi zongin, hibang dan gamthumna tungtheita dinmun a tungkhin sihna atuak ki-om nai lo ciding maw, IOM in zong policy/procedure khat nei hamtang ding aa, zato vai aa bei dingte hong piaksak ding maw, piaksaklo ding ki genthei nai vetlo hi.\nTua ahih manin, a nungtalai a hehpihhuai mahmah Zomi naupangnote unau mailam ding ngaihsutsakna leh a tanau meltheihte ii van gikpi puakpih zawhzah ih puakkhop theihna ding ngimna tawh sum leh pai tha lamah panpih ciatding ZAM pan akuama peuh tung kong hanthawn uhhi.\nHihtawh kizui-in, ZAM EC kikupna tawh, a masa-in Malaysia gamsung aa om biakna pawlpite, pawlpi mite tung, panpih ding hanthotna lai khatta ong kihawm ding hi. Hih pen, ahun simin Zomi vai aa naseppih Pawlpi Sia, Makaite tawh ma ih pan'khop kisam leuleu hi.\nPawlpi mintawh ahikei zongin mimal mahmahin zong van gik ih puakpih zawh tekding kong hanthawn phapha uhhi.\nTZN: info ZAM


url: =MARXIST pan ADVENTIST ah - Zomi Adventist Innkuan\nMARXIST pan ADVENTIST ah\nCanada gam Montreal ah Doctorate sin dingin kituah hi. Tua lai-ah lamet loh pi-in a lawm lui Brazil Pastor Luis Santana leh azi US ah mopawi siim, hong baang bilbel in a lensuak madeuh uh ni 8 sung Maria om na khua ah va taam uh hi. Tua Pastor pa te leh Maria pen biakinn khat ah a kikhawm khawm ngei ahi uh hi. Ni sim in Maria kiangah a nupa un va hawh den uh hi. Lai Siangtho kuppih in Jesu in a itnaa thute kuppihpih uh hi. Khazih kiangah ciahkik dingin sam uh hi.\nMaria in hoihtak in ngai sam napi liing zo vet vet lo hi.\nTua zawh asawt lo-in, Maria in a sangnaupang buaih la ding te kiangah, “Tu-in ahih leh Khazih pen tawlanzi makai pipa taktak hi, ci-in um ing ei, Pasian tapa hi vet lo hi” ci-in pulaak khia hi. Tua nitak Maria ihmu thei lo hi. A zing ciangin a sangnaupang numei Dinalva ki ci nu in khitui luangkawm in agei hong nai-a, “Khazih in Pasian’ tapa hi lo hi, na ci hi. Nitak thapai ka ihmu thei kei hi. Pasian in hih thu kong gen dingin deih hi ci in ka ngaihsun hi. Tua na thugen pen na lungtang tawng panin hongpai khia hi lo in Marxist khat na hihna tawh na gen khiat mawkmawk ahi hi” acih leh Maria in dawngkik theilo hi. Nipikaal nih khit ciangin Maria in ansai khat ah sun-an a nek laitak in la kisa khat Sunday biakinn khat pan in a galzak hi. “Lamdang Jesu Hehpihna” cih la hi. Kum 19 a phak kiim khawngin tua la pen Adventist biakinn ah asaksak ngei khat ahi hi. Thakhat in Maria tua biakinn sung tutna nunggual penpen ah tua la ngai dingin hong tumvat hi. Tawmveikhit ciangin Dinalva tua biakinn sungah hong lut in Maria tutna ah tangtak in hong pai hi. A professor nu pomphei a, kapkawm in, “Hih lai-ah hong mu dingin ka ki-upmawh mah hi. Ka ta nawi ka piak laitak in hih mun ah paiding bekbek ka lungsim sungah hong om veva hi” ci hi. Tua thu a zak ciangin Maria hong kilatvat hi. Dinalva pen tua kiim nai ah a teng hi het lo hi. Tua ban ah Maria in zong University Campus panin a gamla simsim khat ah an a ne ahi hi. Tua la kisa aman khit ciangin tua numeite gel zong kikhen uh hi. Tua thu in Maria lungsim omkhong sak theilo hi.\nTua a kipan in Pastor Luis zi’ sapna ah zui-in Lai Siangtho hong sin khawm uh hi. Maria in Pastor Luis leh a zi tawh Lai Siangtho kum 10 sungbang hong sin khawm uh hi. Hi mah taleh Lai Siangtho pen Pasian’ kammal taktak dingin sang zo mahmah lo hi. Atawpna ah pastor pa’ zi in, “Pasian’ kiangah upna nanget ding kisam sa ingh. Na upna na mansuah khinta hi. Kei man thu hong ngetsak ning” ci hi.\nSee also Huihpi Sungah Vantungmite\nSabbath Biakinn Khat Mu\nMSS 5: Sicily Ah Suang tawh Ki Deng\nPrev post News Briefs for June 7, 2019\nNext post Lesson 11: Upna Innkuante


url: =Kumthak ah Zomi Hihna Kemto Zel Ding ~ Hau Za Cin :: ZOMI DAILY\nKumthak ah Zomi Hihna Kemto Zel Ding ~ Hau Za Cin\nposted on 3 January 2015 at 11:04 pm UTC+9:30 Lomkholna: Article, Hauzacin\nZomi khempeuh kumthak thupha puak in na khut taklam uh kong len hi. Zogam ah kilemna, daihna, nopsakna, bitna, kilawmtatna, pankhawmna, thuakhatna, thuakzawhna te a kicingin hong omdenta hen. Hihteng khempeuh a om theihna dingin suahtakna leh mawhpuakna a omloh pelmawh hi.\nZomite in a tawntungin kuhkalna leh hanciamna, thanuamna, cihtakna, lawpna, midang deidanlohna, biakna suahtakna, numei pasal liangko kikimna, thudik thumaanna, leh suakta tak a sum leh pai zonna te a neih den ding a thupi mahmah ahi hi.\nZogam a leisung sumpiang tampi om thei ding hinapi bangmah a kisep nai loh hangin a thaltang dimin a pua phitphet galhangpa bangin mual leh guam sungah sum leh pai tampi kiphum a tuate a zeek ding, a zang ding Zomite mah ihi hi. Tua ahih manin thanuamna leh kuhkalna, hanciamna leh khawllo a phut teiteina lungtang i pu i pa pan i neihsa a kembit dingte i hi hi. I gam pan a piang tam nailo a, i gam pan summuhna dingin i suak theih van kihau nailo hi.\nAhi zongin sum leh pai tawh a kilei theilo mihing cihtakna leh hanciamnate Zomi te lungsim leh pumpi, nuntakna ah a bei ngei kei hi. Zomite hanciamna hangin Zogam khangto in Zomi te kilamsang a, nuntak khuasak hong nuamto hanhan hi. Sanginn hoih leh lampi hoih tampi i nei nai kei a i lamzawhna dingin a hanciam dingte i hi hi. Khua leh tui kizem nailo, kipuah nailo in kizuun nailo a, numei leh naupangte suakta tak in gamtang in kizem in gamtang thei pah tadinghi cih ka lamen hi.\nZogam leh Zomi bucing lo a, hoihna leh siamna, theihna leh pilna a kicingin neih ding hanciam in miksi antom mah bangin pusuak in sungtum a, sak leh khang zongin diangsuk diangto hi. A bit nailo inn kehte huk kul a, a tawvang tuibel te huk kul in buan tawm hi. Pitek putek te in inngak simloh sep ding nei nailo uh ahih manin a inngak kawm un a hih theih ding uh nasep a gina limtak kibawlsak lai ding hi.\nPitek te in a nungak lai vua a sep nop mahmah uh a sep theihloh te uh a septheih, a sin theih nading uh hanciam in a nuntak lai un a ciamkha man dingin mainawt a kul hita hi. Zomi khempeuh in a tawm pen kum 10 sung pilna leh theihna sinin a nuntakna innpi lam dinga, tua khit ciangin a sangzaw pilna a zon beh utlo te in nadang a ut bangbang sem in a deih bangbang bawlta leh deih huai hi.\nZomite in Zogam zun bek hilo in a pu a pa khanga nuntakzia hoih – cihtakna, muanhuaina, hanciamna, thudikna, itna, migitna cihte a kepcing nadingin mihing kilamtohna a gina bawl mahmah ding ahi hi. Pilna sin zawh dan kibanglo, siamna sin zawh dan kibanglo, neih leh lam kepzawh zah kibanglo ahih manin a sang tungzote sangpi ah kahto henla, a dangte in a nuai pan tawsawn in a sangzaw ah laamto ding hi hang. A khangto minam leh mimal in a gualzawh ciangin uanglua lo a, kiniamkhiat in a lawhcinna kiphatsakpihlo hi.\nA guallelte zong neumuh cihtham salo cih bangin omlo a, mite tungah kihisak in kam kilawmlo pau nuam uh hi. A guallel khat in zong a guallehna zumpih in kuncip lo a, a gualzo te pahtawi in domsang a, a gualzawhna dingin amah zong hanciam kik den hi. Khatvei a guallelh mana kineu ngaihsut in midangte tung et hipah tuanlo in leitungah a guallel om dinga, a gualzo zong om ding hi cih telsiam ding uh hi. Tua hileh eima nuntakna ciang tek ah lungnopna leh lungkimna, suahtakna leh lungdamna om hi.\nLeitung nate thupi bawl luatna leh mite tawh kitawikhai khak ding a hoihlo ahi hi. Leitung nate a thupisak kha in ama neihsa mite neihsa tawh tehkak dinga mite sangin a tamzaw a neih kei leh a khasia ding hi. Ahi zongin leitung pen neih leh lam bek hilo cih dinmun pan a ettheih ciangin van leh nate bek hilo in mihing hihna bekbek zong a manpha ahihna a tel ding hi. Sum leh pai hauhna sangin nuntakna gina leh nuntak kilawm a nuntakna enghuaizaw, paktathuaizaw in hampha zaw tawh kibang hi. Leitung pen sumzuakna phualpi banga na khempeuh sum leh pai tawh kiciangtan banga muh khakloh ding a hoih mahmah ahi hi.\nTua ahih manin Zomi khempeuh in kumthak ciangin Zomi i hihna hong kipsak – cihtakna, kuhkalna, lungduaina, migitna, ngeina kepna, hanciamna, kilemna, sum leh pai ah cihtakna leh muanhuaina cihte a tawntungin eima mimal nuntakna leh mipi nuntakna ah a kepcing, a zat, a zeek den ding ahoih ahi hi.\nTopa in Zomi khempeuh kumthak sungah lungdamna leh lungnopna kicing tawh hong kalsuanpihta hen. Hau Za Cin\nPrevious: Innlam – Tedim ~ Hang Khan Lian\nNext: UNHCR Lifetime Achievement Award Lungdamkohna leh Thapiakna tomno [Video]\nChristian Hymn te’ tangthu: A Sia Ding Honkhia In\nDikna thu ahi, Diksakna le Diktanna\nZomi D.C News: Zomi ten VOA leh RFA Phualpi ah akhat veina interview vabawl thei\nA lamdang le a etteh tak innkuan (2) ~ Lian Tuang\nRussia in Missile tawh aki kaptheih nading leh dalnading Unified Radar System koihta ~ TK Lian


url: =Ka muhpak US Gamthu pawlkhat (4) ~ Awn Za Pau :: ZOMI DAILY\nposted on 23 September 2015 at 8:29 am Lomkholna: Article, Awnzapau, Theihhuai\nVuuk hongkiat ciangin zankhat thu in 0.5ft – 2ft bang sahin na kia thei a, vuuk ziikkhiatna sette tawh lampite a sun a zan tenlo in vuuk nawtkhiatna sette tawh na nawkkhia man pahpah uhhi. Tua hi kei leh sawtveipipi lampi ah mawtaw a pai thei lo ding ahihi. Tua ka cih pen ko omna Oklahoma State sung agen ka hi a, Washington DC, New York khawng ah a limkiat ngial ciangin 3ft – 4ft dongdong sah mawk hi. US gam nisuahna lam tuipi gei dung teng ah (east coast) kumsialin vuuk sah tak in kia pha diak hi.\nGuah kha khat sung phial a zuksangin vuuk in lampi ni nih ni thum sung a tuamcip pen lampi kisia zaw hi. Guah bangzahta in a zuk hangin a guahtui lamtungah kivung lo in luangkhia pahpah hi. Vuuk in ni thum ni li lampi tung atuam ciangin anuai lamah a tuisuak masasa tuite apua lamah luangkhia thei vat lo in a nuai lampi tungah tawmtawm in pailet in lutsuk (seeping) ahih manin lampi tung a tuivung mah tawh kibanga, vuuk in lampi siasak mahmah hi. Vuukte a tuisuak baihna dingin ci-al kibuak sawnsawn ahih manin atuisuak masasa al lailai a, mawtaw lampi maitang pen oltak in sia sak zo pha mahmah hi. (azom omlai hi…) Agelh: Awn Za Pau\nPrevious: 2015 Kiteelna: Kawlgam – Zogam\nNext: Ngaih Anglai Zal Dingin – 12 ~ Hau Za Cin


url: =Nurse ~ Hau Za Cin :: ZOMI DAILY\nNurse ~ Hau Za Cin\nposted on 2 August 2015 at 3:27 pm Lomkholna: Article, Hauzacin\n‘Nurse’ i cih pen cidamna dinga nasem pawl lak ah a kep, a khoi lamsang a sem deuh leh a kisapna mun ah zatui sun, zatang pia, natna pan kidalna ding mite hilh, kikep dan ding lamlak, innsung, khuasung, leh tualsung ah cidamna a om den theihna ding makaih leh tangko na asemte ahi uh hi. Theihkholhloh natna hong tung vat lak pan kikep zia dingte leh tuahsia (accident) vat om leh a kem a domte ahi uh hi. Zatui hoih leh cidamna hoihzaw a kisapzia a kan pawl leh tua dinga nasem pawl zong ahi khawm uh hi.\nFlorence Nightingale hanciamna tawh nurse nasep leh a sinna sanginn hoih a kisapzia hong khangto a, tua ma peuhmah in nurse pen nasep ngeina khat mawkmawk leh a kigelhsa laibu zui a nasepna khat hilel hi. Crimen War sunga Florence Nightingale nasepna hangin nurse nasep pen mawkmawklo hi cih leitungin hong mukhia a, ama hanciamna hangin galsunga galkap liam tampi a si ding nuntakna kihonkhia hi. Tua hangin amah pen “Meivak A Tawi Numei” (“The Lady with the Lamp”) kici liang hi.\nZan ciang meivak tawiin cina te veh, kem, khoi kawikawi ahih man hi. Tua ma in zan cianga cina veh kizang nailo a, ama hun pan a hun maan zuia zan, sun cih omlo a cina kep ciangin nuntakna tampi kihonkhia hi cih a kimukhia hi. Tua manin tuni tanin Nurses Day zong Nightingale suahni May 12 in kizang ahi hi (b. May 12, 1820). Hih Italy gam Florence khua ah pianga a pianna khua mintap a zangpah Florence Nightingale in, “Topa’n hong hopih a, Ama nasem dingin hong seh hi,” ci hi.\nA khantawn pasal neilo in Nurse nasep bek ah a hun khempeuh zangkhin a, kum 90 pha in 13 August 1910 zan a tenna inn 10 South Street, Park Lane, London pan a ihmu suak in si hi. Amah zong nung deuha i Zomi sungpan master degree lukhunelkai khu Pa Dong Mang sanginn King’s College London nuai ah a om St. Thomas Hospital pan nursing a sin ahi hi.\nCrimean War i cih pen October 1853 – February 1856 sung Russian Empire leh a langkhat ah Bristish Empire, France Empire, Ottoman Empire, leh Kingdom of Sardina cihte pangkhawm a Crimean Peninsula zul tenga kidona hi a. Britain ah Russian War kici a, Russia lamah Eastern War ciin ciamteh uh hi. Kidona min zong a tuam tek!\nTua Crimean War sungin Florence Nightingale leh a lawmte mi 38 galdo British galkap liamte kem dingin 21 October 1854 niin kipiakhia uh a (volunteer), a liamte hoihtak kikemlo, zatui zaha kicinglo, cidamna ding kithupi ngaihsutlo, nek leh dawn siangtholo, natna kilawh tawm hangin tampi cina kibehlap cih a mit mahmah tawh a muh ciang nakpi in hanciam nopna hong nei a, hong hanciam saan in, nasem a, leitungah a mang ngei nawnlo ding nasep hoih minphatna hong ngah hi.\nKum khat zong a om ma in mihing tulli val si man a, zato siangtholo, huihsiang lutna ding kibawllo, galkap liamte kikoihkhawm lua, tui niin paihna kician omlo cih bang ahih hang hi cih mukhia hi. Ama omzawh kha 6 sungin galkap liam sihna 42% pan 2% ah kiasuk hi kici liang hi. Ama nasepna hang leh siangthona leh annek siangtho ding a uanggen leh malakna hangin galkap tampi nuntak lawh ban ah British kumpi in tua hun pan kipan siangthona leh nek leh dawn siangtho piak ding cih galkapte adingin hihsak hi kici hi.\nMeivak tawia cina a kep bek a nasep na hilo mawk hi.\nThe Times thukizakna in, “Meivak A Tawi Numei” thu hih bangin na ciamteh uh hi. “Amah pen uanggen hetlo in ‘nasem vantungmi’ hi mai a, amah meivak tawikawma bikhalap zul ah a pai a kimuh peuhmah leh natna hanga lupna tung ngak peuhmah lungdamna tawh na kidim den uh hi. Siavuan te a ihmut khit, zan khuamial leh gamdai ah a khut a meivak tawi kawmin amah bek in vak khiankhian in cina te a kem hi.”\nEnglish laphuak siam minthang H.W.Longfellow in 1857 kumin hih bangin la na phuah hi:\n“En un, hua inn gamdai tak sungah,\nMeivak A Tawi Numei khat ka mu hi\nMite lungzinna a tangsak dingin\nDei khat pan dei khat ah a pai kawikawi hi.”\nHih Nightingale nasepna hangin tuni dongin Nurse nasep pen a ki pakta mahmah nasep hi tawntung hi. Lasinna sang hunkhop khat a ngahte bek kisinsak ta a, sem thei ding cih a kimuangte bek in semsakta uh hi. Amau siamna tawh kituak in galkap bangin a sep theih ciang uh kiciantan a, mi a kem thei ciang, cina a khoi thei ciang, zatui zaha a pia thei ciang, cidamna lam tawh kisai a makaih thei ciang cih bangin na khentoto ta hi. Pilna sinna sang college leh university tan ah zong nurse sinna na omsak ta uh a, diploma bek hi nawnlo degree zong kipia ta hi.\nLeitungbup ah a tamzaw numei hi a, ahi zongin Africa gam pawlkhat Ivory Coast, Cameroon, Burkino Faso, Chad, etc ah numei sangin pasal nurse tamzaw hi. Europe sungah zong Spain, Portugal, Italy, etc cihte ah za ah sawmnih (20%) pen pasal na hi uh hi. UK, USA, Canada cihte ah nurse kicinglo den a, gamdang pan mite pai ziahziah uh hi. India gam Kerela bang “Bang piang hiam?” kici leh “Nurse piang hi” a kici liang hi kici hi. Gamdang bek hilo India sungah zong Kerela te nurse sem tampen hi kici hi. [Amau state pen India ah laisiam tamna pen state ahi hi.]\nUSA leh Canada gam bangin “national speciallity certifications” cih khat na panta uh a, tua deihna in nurse khat pen ama siamna tuam neih a siamsem dinga sinsakna cihna hi. Medical doctor te banga specialist suaksak ding cihna hi. Tua pen gam khangto te ah kizang mahmahta hihtuak hi. Sin lam siamte sin lam bek siamsem dingin sinsak, Kal lam siamte kallam bek siamsem dingin sinsak, gilpi lam siamte gilpi lam bek siamsem dingin sinsak cih bangin. International Council of Nurses te in ‘nurse nasep pen nisim kisin behlapna tawh kipelh theilo nasep hi’ ci hi (nursing education should always include continuing education activities).\nThuthak, kikepdan thak, zatui thak, cidamna ding nasepzia thak, natna pan kikep dan ding thak cih bang a om simin tawlngalo a sintoh zel ding cihna hi. Tua bang hanciamna a picingsak ciat dingin International Council of Nurses in gam khempeuh ah Nursing Council khempeuh hanthawn in ahih takpi ding uh zong deihin lamen hi.\nPS: Zomi te nurse sem bangzah om a, bang hun pan nurse sem om a, kua masa pen a, kua in zom a, kua in bangci in nurse sep ding kihanthawn, kipattah cihte ka thei tuan kei hi. Hih tawh kisai a theite in hong behlap (ahih kei leh a thu kicingin hong at) leh Zomi te adingin thu theihhuai, theih dinga zong kilawm leh a keptak tangthu khat hi dingin ka um hi.\nTulai leitung khantohna ah Zomi te kalsuanna khat ahih manin mailam ah a semto zel dingte leh a sem laitak khempeuh adingin tangthu gina khat ahih ban ah, tha hong pia, hong lunglutsak, hong hansuah den khat ahih ding ka lamen hi. Kei theih bel tamlo a, nurse te a khut uh neel mahmah ci (ka lawmte’n, sangkah lai)… ha ha ha… Hau Za Cin (Phuitong Liim)\nPrevious: Kalay Myo: Tuicin Tung – Namthuam\nNext: Sihkohna: Pa Joseph Thang Khan Pau-Kum 65 (Laaitui-Gualnam)\nZomi Pau tuamtuam ~ Paul Thangpi\nPakistan Hospital khatah Bomb puakkham, mi 63 si, 90 val liam\nYangon ah Pawlpi Tuamtuam Mission Workshop Nuamtak Kibawl Thei\nAustralia ah Zomi siavuan Doctor suakthak\nMalaysia gambup ah July 21 ni ciangciang gamdangmi akiman mi 4104 phakhinta


url: =Baghdad ah Car Bomb kitam, mi 12 si, 37 liam :: ZOMI DAILY\nposted on 13 July 2016 at 7:19 am Lomkholna: News, Sawltak, World\nIraq gam ii khuapi ahi Baghdad ah Tuesday ni zingsanglam in Car Bomb puakkham a, mi 12 si cih Iraq Police te’n genkhia uhhi. Asi hizah banah aliamzong mi 37 val phading ci uh a, apuakkhamna munpen vankizuakna Outdoor Market cihi.\nPalik te genkhiatna ah hih apuakkham mawtaw pen mawtaw khawlna ah akikoih hi a, asungah apuakkhamthei thau te adim in kikoih a, tuapan in apuakkham hiding ci uhhi. Zingsang mehteh mehgah kizuakna mun ah apuakkham hi a, tuciangciang hihvai tawh kisai ko gamtatna hi aci omnailo hi.\nJuly 03 ni Central District ah Bomb puakkham in mi 300 val asihkhitzawh Baghdad khuasung ah ki patau mahmah hi.\nHihmun ah Monday ni in US Defense Secretary Ash Carter zong vahawh a, asawtlo in Washington in galkap mi 560 hongpuakbeh ding a, Iraq gamsung aom ISIL te lehdokhawmding cih genkhia hi.\nIraqi Prime Minister Haider al-Abadi zong Karada Attack khitzawh agamsung daihna aomtheih nading in hanciam mahmah a, Security Operations makaipipa leh asang Senior Officials pawlkhatzong nasep khawlsak cih kiza hi.\nSecurity Experts te genna ah Baghdad khuasung teng ah Bomb ki tapbeh theilaiding uhhi cisawnsawn hi. ZD Sawltak #zomidaily\nPrevious: Mangthang nuam maw, mangthang nuam lo? ~ Rev. Khup Za Go\nNext: Singapore ah River Taxi khat meikang, ahawlpa ki muzolo\nZomite Khantoh nading ~ Rev. Gin Khan Nang\nItna bulphuh upna maw?\nNASA te’n leitung dengsiading Asteroid lengte theihkholhna mukhia ~ Thang Khan Lian


url: =Zeisu suah Lungdamna – Merry Christmas wish you all the best :: ZOMI DAILY\nposted on 4 December 2014 at 9:42 am Lomkholna: Article, Biakna, Christmas, Dalsianhung\nHih ih tenna leitung pen lian in zai mahmah a, asunga om na khempeuh zong mihing te’n kitelkim zolo banah leitung sang’ alianzaw leitungdang tampi omlai hi. Tuate pen athuap athuap, athuang athuang in kikhen uha, ih tenna Leitung panin, Scientist ten amuh batzawh uh, Milkey Way Galaxy sung bekbek ah hih ih tenna leitung (earth) zong akihel in 200,000,000,000 (200 Billions) val om hi. Tua sungah ih tenna leitung pen aneupen hipan hi. Universal kici sungah bangteng, bangzah om hiam, cih kuamah in tel zolo in kankhia zolo uhi.\nMilkey Way Galaxy bekbek ah Ni (Sun) pen million kua val om a, tua Ni million kuate leitung te’n kimvel in kihei diamdiam uhi. Hih ih tenna leitung’ akimvel tawntung Ni pen leitung tawh pikhat (1 feet) bekbek in kineh lai hileh mihingte in kithuak zolo zah dongin sa mahmah ding hi, ci-in Scientist te’n mukhia uhi. Leitung, Ni, Kha, Aksi, Vantung cih bangin Zomi te’n kammal ih nei ziau hi. Zolai ih neih zawh sawt nailo ahih manin, ih laimal kicing dek nailo a, tampi topbeh ding kisamlai hi. Gentehna: Milkey Way Galaxy pen Zolai tawh?\nLai Siangtho (Holy Bible) ih et tak ciangin, Piancilna sungah piansakna en toto lehang Pasian mah na om masa a, ama’ thupiakna bangin, na\nkhempeuh apiangkhia thei ahihi. Hih ih leitungah mihing, ganhing, singkung-lopa, tuipi leh asunga om nate leh na khempeuh (Universal) apiangsak Pasian (All mighty God) pen bangzah in lian-a bangzah in pil ding hiam?\nTungsiah le Nuaisiah:\nLeitung pian mapek nangawn in Pasian gam or Vantung gam na omkhin hi. Rusifer kici vantungmi pen vanglian in thahat mahmah a, Pasian in zong it in muang mahmah hi. Ahi zongin amah apiangsak Pasian dem dingin ong kipat tak ciangin, Pasian in leitung ah khia suk in gul peuh, gamsa peuh tungah ukna nei dingin thu pia hi. Ahi zongin mihing tungah zong ukna nei thei veve lai hi, Pasian’ phalna aom nak leh. Rusifer ukna nuai ah Leitungbek hilo in, Universal bup dongah Pasian phalna aom nak leh thu neithei veve hi. Tua ahih manin Dawi zong va simmawh ding hiselo hi. Tungsiahte’ mai mu dingin Christmas thupha in ong phungvuh tahen!\nKawlte pen akhuak uh hoihlua mahmah ahih manin, Dawimangpa suante hiam, cinuam phial ing. Topa Zeisu pen anntangin mualtungah aom laitak in, kammal hoih nono tawh Rusifer in na ze-et se hi. Mi ze-et sepsup sedah lel in. Dawimangpa’ vanzat nasuah khak ding lauhuai hi. Topa Zeisu pen kuaman ze-et zolo in gualzo penpen tungah gualzo penpen ahihi. Ama’ kiangpan ong luang cihtakna thupha nangtung ongtung tahen!\nKingiam khiatna Liim:\nTopa Zeisu ongsuahna pen Khuaneuno khat ahih banah Bawngkuang sung hi sawnsawn lai hi. A taktak in Kumpi innsungah zong suak theilua hi. Hih pen leitungmite’ nuntak ziading ama’ pumpi tawh ong lak khia ahihi. Kingiamkhiatna thupha mikim tungah hongtung tahen!\nKamtaipa le Inntekpa:\nVantungmi in Joseph tungah agen ciangin, Joseph in ngaihdam lungtang tawh nakhempeuh telsiam hi. Zomi sungah thungaihsun le thukhual mi tampi kibehlap tahen! Ei hilehang kuakua in hong gen zongin, kisang zolo hamtang dingin ka umzaw hi. Picinna lungtang nang tungah ong tung tahen!\nMimal mahmah Thupi:\nTopa Zeisu pen mihing bangin hongsuah theihna dingin asiangtho munbek deih a, Siangtho Tonu Merry gilsung panin ongsuak khia hi. Nang le kei zong Pasian nalianpi apian theih nadingin ih siantho ding kisam hi.\nHunbeisa, kumbeisa le thubeisa pawlkhat ih et kikkik tak ciangin, 2013 Christmas ah Zomi dinmun pen standard sang mahmah ta hihang. A munmun, aphualphual panin, Topa Zeisu ih dawnkawm mah in ei le ei zong ki-itna leh kipumkhatna khang mahmah hi. Kum beisa ah Christmas atun simin, Car accident, Motorcycle accident le patau-meikang tuamtuam kiza tawntung a, tukum pen tuabang liangin Zomi sungah vaisia vangvang omlo hi.\nKawlpi panin Tuimang Khua paiding Car Driver khat in zukhamsa peuhmah persinger dingin deihlo pahlian hi. Hoihtak omlo a, mawtaw pangkhawng ah aluailuaite zong sum piakik in tuamun panin nusia ziau lel ta hi. Kidop siamin, pilvang thei mahmah ta uhi. Kalaymyo Khuapi sungah kumbeisa in Christmas sung buaina om den himah leh, tukum pen Car le Motorcycle hawlte zong kidawm siam takin khuasa ciat uhi.\nKei’ sanzia (In my oppinion) ah, Zeisu hongsuah lungdamna pen kumkhat le kumkhat ih muakzia kibang kimlo dingin lamen ing. Innkuan khatkhat te’n khitui naptui tawh muak uha, pawlkhat in lungdam takpi in muak uhi. Bangbang ahi zongin Zeisu hong suahna lungdamna pen Kha-nuntakna le tawngtung nuntakna (Spiritual life & Eternal life) adinga ong suak ahihi. Leitungah mihing khat a ipiankhiat pen Pasian gelna hi-a, tua Pasian in Kha-nuntakna le tawntung nuntakna ih ngah theihna dingin, mawhna tawh akidim leitung ah kingiam khiatna lahna in mihing bangin angiampen munah ongsuak ahihi.\nTopa in Nasang Hiam?\nIsrael mite adingin Zeisu ongsuak himah taleh amau te’n kumpi innsung khawngpan suak dingin lamen uhi. Israel mite’ lamet khialhna hangin, Leitungbup in lametna kicing angah ihihi. Nang mahmah inzong tuni in Zeisu pen honpa le gumpa, Vantung kumpi in nasang taktak hiam?\nPrevious: Nu leh Pa te’ tungah ~ David Tuang\nNext: 2013 Lungdambawl (Christmas) Thupuak\nKhansau nang thusim khat\nSociology Zomi, Eimite’ nuntakpihzia ka muhdan (Intuition or Incentive)\nTonzang khuapi pan zaksakna


url: =Thuthak tomkim ~ The Tedim Post (17 July) :: ZOMI DAILY\nposted on 17 July 2020 at 9:32 pm Lomkholna: News, TedimPost\nNews In Brief: Thuthak tomkim ~ The Tedim Post (17 July)\nTedim Township, ZCD Party pan Candidates ding in form khia mi 11 te lakpan 5 tel khiat nading in Khua tuamtuam pan party member te leh township committe pan tangmi 156 in secret vote khia uh ci hi. July 27 ni-in ZCD CEC in vote(mee)tang simna nei ding a, candidates form khia 11 te lakpan vote(mee) tang tam ngah pen mi 5 in mee kuang lui ding uh hi.\nMyanmar gam sung a akizang sum khempeuh tungah Bogyoke Aungsan lim kituang sak tading hi, ci-in Myanmar Central Bank Vice President U Soe Min in gen hi. Tulaitak sum akizang nam 11 om a, pek 1 lai, pek 5 lai, pek 10 lai, 50 lai, 90 lai, 100 lai, 200 lai, 500 lai, 1000 lai, tul 5 lai leh tul 10 lai te ahi uh hi.\n2020 kiteelpi ah mipi in nuamtak a vote(mee) piak theih na dingin kiteel hun sung palik 40,000 val tawh vaipuak ka la ding uh hi, ci-in Home Affairs Department lam ten gen uh hi. A beisa 2015 kiteelpi ah palik 40,304 in vaipuak lakna nei uh hi.\nMucu sang khempeuh pen July kha bei dongmah kikhak lai ding a, akihong kik hun ding hong ki zasak kik ding hi, ci-in Pilsinna lam thunei khat ahi Dr. San San Aye in gen hi.\nPhilippines gam ah COVID-19 natna hangin July 13, 2020 ni-in mimal 162 si ahih manin ASEAN gamte lakah nikhat sung COVID-19 natna hangin misi tam penpen in ki ciamteh hi. Philippines gamah COVID-19 natna ngah mimal 58,850 om a, asi mimal 1,614 pha uh hi.\nChina (Sen) gam, Jiangxi State ah guah tamluatna hangin Yangtze gun khang gawp a gundung a teeng mi 141 si in mimal 1 million (Tein 10 val) bang inn leh lo nusia in kihem uh hi.\nPiantit (France) kumpi in cidamna lam nasemte khasum khansak dingin thukimna nei uh ci hi. COVID-19 natna dalna dingin cidamna lam nasemte panlakna zong thupi mahmah hi, ci-in Kumpi ten gen uh hi.\nTurkey gamah July 16, 2020 ni-in galvanleng khat kia a, vanleng tunga tuang mi 7 si uh hi.\nAustralia gam, Victoria state ah COVID-19 natna ngahthak mimal 317 nikhat sungin om ahih manin Australia gam adingin tuni ciang a tam penpen in ki ciamteh hi.\nGuah tamluatna hangin Bangladesh gam seh 3 suah seh 1 tui in tumcip a, mimal 4 million(Tein 40 val)bang cimawh dongtuak uh hi.\nLeitung ah mihau minthang Amazon online vanzuakna nei Jeff Bezos, Microsoft co-founder Bill Gates, US kumpi lui Barack Obama, billioner Warren Buffett, Rap Lasiam minthang Kanye West te nupa akipan mi minthang 10 val te Twitter Account ki hack(guksak) ci hi.\nPhilippines gam palikte in inn kimah COVID-19 natna nei om maw/omlo cih sitna nei ding hi, ci-in Kumpi lam thunei ten tangko uh hi.\nMore: USA, Tulsa pan Rev. Dr. Thawng Cin Khan (Tedim, Taithul beh) in hongnusia\nJuly 16, 2020 ni Leitung bupah Covid-19 natna ngah Tein 130 val(13,654,445), asi Tein 5 leh lang val (586,174) leh adam kik Tein 75 val (7,617,607) phata hi. Source : 7day news, Eleven Media, Myanmar Times, Voice of Zomi, MRTV\nPrevious: Tuni Zogam ~ Pu Go Sawm Khup\nNext: Kipumkhat nading thungaihsutna pan


url: =Jesu Ii Na Lamdang A Vawtte A (5)na | Siyin Chin Baptist Church\nJesu Ii Na Lamdang A Vawtte A (5)na\nPosted by thawngno ⋅ April 25, 2012 ⋅ Leave a comment\nJesus le anungzuite Capernaum ah pai\nNitaak ciang Jesus sia mualtung ah lamseau in thungen hi. Mihonpite cia siat zo aa, nungzui teng bek taang lai uh hi. Nungzuite ahile luam ah tuak suk in luam kantan tu in kithoai hi. Tua hun laitak in amate omna Capernaum sia khuamial unau mealmak laitak hi.\nHuipi suangval hong theng\nNungzuite luam laizang khawng a thet ciang huipi suangval hong kipan hi. Khua hong zing hi. Jesus in hi thu sia a awlmawk ngawl hi ngawl aa, apa taw kipaupui (thungen) ahi hi. Thakhat thu hong pai huipi suangval hang in, tui kihualte kitaak huai mama aa, nuntaak zawk natu hi ngawl hi.\nJesus tuitung lam seau\nTai thum tai li bang pai zo uh aa, mihing sang pan lauhuai peuma zo hi. Nungzuite a lungman manpo in a kiim a paam a et kakoai uh le, Jesus tui tung ah lam seau in hong pai a mu uh ciang lamdang mama sa uh hi.\nJesus in lau heak vun, Keima khi hi.\nJesus in a nungzuite mun ah,” Lau heak vun, Keima khi hi” (It is I; be not afraid) ci hi. John laibu sung ah hi kammal sia ni vei a kiatna hi. Tua hun laitak lian in, Jesus sia mihing in mu hi thong le patau mama tu hi. Ahihang Jesus sia Leitung vannuai a bitphua pa, leitung vannuai a nei pa a hi hunlam a heak uh hang in a patau bua uh hi.\nNgun Kuang hot kul nawn ngawl\nJesus ahi hunlam a heak uh ciang ama ngunkuang tung ah kai to uh aa, amate (Nungzuite) in nuntaakna thak nga tek uh hi. A lamdang thu khat sia, nungzuite in ngunkuang hawna nei nawn ngawl ahihang valbo dong theng thei vaset hi. Jesus nei poleang a thak kisuak kik aa, ei sep kul ngawl in kisuakta thei ci sia phaw huai mama thu khat hi.\n« Pathian Paizia Le Mihing Paizia\nPatangte Ka Kung Ah Hong Paipui Tahen »


url: =Laithiangtho (Zechariah 9-10) ~ Thu Tatuam (Siyin News)\nLaithiangtho (Zechariah 9-10)\nThursday, June 04, 2015 Laithiangtho Dokna No comments\n1. Kuate ii neisate sia nin khol bangh kiciang venvon ziam?\n2. Ashkelon, Gaza le Ekronte in bang ahiciang lau tu ziam?\na. Na lamdang amu ciang\nb. Tui khan ciang\nc. TOPA daan piak mu\n3. Akuate sia Judahte sungah be khat in om tu ziam?\n4. TOPA in banghang lar tungah to tu ziam?\na. Kiniamkhiat lakna\nb. A kumpi ngam lakna\nc. A thupina thu lakna\n5. Israelte thuakna hang aza bangza thupha piak sawm ziam?\na. Aza sawm\nb. Aza nii\nc. Aza sali\n6. Thal, thaltang le namsau sia akuate do natu ziam?\n7. Amate sia ___nei ngawl ahikom ngim nga uh hi.\n8 A minamte a uk akuate tungah TOPA thinuk ziam?\nb. Mi ngilote\nc. A seesa kumpite\n9 Akuate sungpan aminam a uk tute piang tu ziam?\nc. Josepht suan\n10 TOPA in akuate suataak tu ziam?\nb. A tate theampo\n11. Egypt le Assyria pan amate ___ tu uh hi.\nc. cia kik tu\n12. Ngambup sia ___ taw kidim tu hi.\nNgampaamte tungah Thukhenna\n1Hi thu sia TOPA thupuak ahi hi: Ama in Hadrach ngam le Damascus khuapi tungah daan piakna thutan zo hi. Israel minamte bek hi ngawlin Syria khuapi zongh TOPA neisa ahi hi. * 2Hadrach taw a ki ngamngi Hamath zongh ama neisa ahi bangma, Tyre le Sidon khuapite le a khut thiamna te theampo zongh ama neisa ahi hi. 3Tyre in ama atu in khuapi kulhpite vawt a, ngun le khamte a khol sa tam leilam kisa in nin khol bangin kiciang venvon hi. 4Ahihang a neisa theampo TOPA in laak sak tu hi. Ama haunate sia TOPA in tuipi sungah vawk sak tu a, a khuapi haltum tu hi. *\n5Ashkelon khuapi in hi teng mu tu a, lau tu hi. Gaza khuapi zongh in mu tu a, na sa mama tu hi. Ekron zongh tabang hong hi tu a, a lametna bo tu hi. Gaza in a kumpi hong taan tu a, Ashkelon sia a teang om ngawlin kinusia tu hi. * 6Chi kihel minamte in Ashdod ah hong teang tu uh hi. TOPA in, “Tua a kiphasak Philistinete theampo ka niam sak tu hi. 7Amate in chi omlai sate ahibale a kikhaam andangte ne nawn ngawl tu uh hi. A nungta laite theampo ka minamte suak tu a, Judah minam sungah be khat in om tu uh hi. Ekron sia Jebus te bangma in ka minam suak tu uh hi. 8Ka ngam ka cing tu a, ngalkap honte in ka kantan sak batu hi. Kumpi ngilote in ka minamte ka zothaw sak nawn batu hi. Ka minamte thuakna sa teng mu siat zo khi hi,” ci hi.\nHong piang tu Kumpipa\n9Lungdam vun, lungdam vun, Zion mite awng!\nNo Jerusalem mite awng, lungdam in au vun!\nEn vun, na kumpipa uh no kungah hong pai hi!\nAma in zawna le mualsuana taw hong pai hi.\nAhihang kiniamkhiak in laa tungah to hi.\nLaano, laapui ii a no tungah to hi. *\n10TOPA in, “Ngal siphu leangte Israel pan ka bo sak tu a, Jerusalem pan siphute ka la tu hi.\nNgal kisimna sung a kizangh thalte ka lalcip sak tu hi.\nNa kumpipa in ngam tatuamte sungah kilemna om sak tu hi;\nama in tuipi khat pan tui pi khat dong, Euphrates Ngun pan leimong dong uk tu hi,” ci hi.\nPathian Minamte Kipua kik natu\n11TOPA in, “Sangaw biakpiakna chisan taw thuciamna hangin na saltanna, tui om ngawlna dumsung pan note kong suakta sak tu hi. *\n12Heak kik vun, tu in lametna nei no saltangte awng; na ngam muanna munah heak kik vun.\nNa thuakna sa theampo hangin a za nii in thupha kong piak kikna, tu in note tungah kong son hi.\n13Greece mite do tu in Judah sia ngalkapte thal bangin, Israel sia thaltang bangin, Zion a pasalte sia namsau bangin kazangh tu hi,” ci hi.\n14TOPA sia a minamte tungah hong kilangh tu hi.\nAma in a thaltangte sia khualeng bangin kap tu hi.\nVaanglianpipa TOPA in a lemle tum tu a, thangsang pan hong va huipi suangval taw kuan tu hi.\n15Vaanglianbelpa TOPA in a mite sungsia tu hi.\nTaciang amate in a ngalte laltham sak tu uh hi.\nAmate sia ngal kisimna sungah zukhamte bangin au tu uh a, amate in a ngalte chisan luang sak tu uh hi.\nTua chisan sia Biaktau tungah bealsung pan a kisung biakpiakna bangin luang tu hi.\n16Tuucingpa in a tuute launa pan a huuk bangin, tua ni ciangin, TOPA in a minamte hun tu hi.\nAmate sia ama ngam sungah kumpi lukhu tung a kisuang suang manphate bangin taang tu uh hi!\n17Tua ngam sia bangza in pha in hoi tu ziam!\nKhangnote sia tua ngam pan piang thaw an le sapit tui neakna taw a thahat tu uh hi.\nSuatak natu TOPA in Kamciam\n1Tuk lai in TOPA tungah nguatui ngen vun. Meeikaai sakin ngua zu sak a, mihing theampo atu in ankung a hing sak pa sia TOPA ahi hi. 2Mihingte in milimte le aisaante thu dongh uh hi. Ahihang amate zo kiknate sia leeilot thu le luithathong thu ahi hi. Pawl khat in mangkhia a, ahihang tuate in nang hong lampial sak bek hi; amate hong piak thin nopna sia manh nei ngawl hi. Tua ahikom mihingte sia tuu bote bangin vaakthap uh hi. Amate sia lampui nei ngawl ahikom ngim nga uh hi. *\n3TOPA in, “Ka minamte a uk ngamdang mite tungah ka thin uuk hi, amate daan ka pia tu hi. Judah mite sia keima aa hi, taciang keima Vaanglianbelpa TOPA in amate ka keam tu hi. Amate sia a thahat ka ngal siphute hong hi tu uh hi. 4Amate sung panin ka mite a uk tu ngam ukte, lampuite le ngalkap mangte hong piang tu hi. 5Judah mite sia a ngalte lampi buan sungah a siikcil ngalkapte bangin ngalzo tu uh hi. Amate in ngalsim tu uh hi, banghangziam cile TOPA in amate panpui a, amate in a ngalte siphu ngalkapte ngangawn zothal tu uh hi.\n6“Keima in Judah mite ka hat sak tu hi; Israel mite ka suatak tu hi.\nKeima in amate tungah khuangai huai sakna ka nei tu a, a vekpi in inn ah ka ciapui kik tu hi.\nAmate sia, ka nial ngei ngawlte bang hi tu hi.\nKeima in amate ii TOPA a Pathian ka hi hi;\nA thungetnate ka zo tu hi.\n7Ngalkapte bangin Israel mite sia thahat tu uh hi.\nZu ne te bangin lungdam tu uh hi.\nA suan a paalte in hi zawna phawk tu uh a, TOPA nasepnate hangin lungdam tu uh hi.\n8“Ka mite ka sam tu a, ka kaikhawm tu hi.\nAmate ka suatak tu a, a ngei bangin ka tam sak mama tu hi.\n9Ngam tatuamte sungah amate thethaang hi kaleng,\nngam khualana pan ngawngawn in kei hong phawk tu uh hi.\nAmate le a tate suakta tu uh a, inn ah cia khawm tu uh hi.\n10Egypt le Assyria panin amate inn ah ka ciapui tu a, amate mun le ngamah ka teang sak tu hi.\nAmate Gilead le Lebanon zongah ka teang sak tu hi;\nngambup sia mihing taw kidim tu hi.\n11Amate in ngimna tuipite a kaan uh ciang, keima TOPA in, tuihualte ka vaatmaai tu a, Nile ngun thuk sia leiko suak tu hi.\nA kiphasak Assyria kikhia suk tu a, a thahat Egypt in a thahatna taan tu hi.\n12Keima in ka minamte a tha ka hat sak tu hi, amate in kei hong bia tu a, ka thu hong mang tu hi,” ci hi, TOPA in ci zo hi.


url: =I annekte gawivui in ne lehang i phattuamna dingte ~ Hang Cin Hau :: ZOMI DAILY\nI annekte gawivui in ne lehang i phattuamna dingte ~ Hang Cin Hau\nposted on 13 September 2018 at 12:05 pm Lomkholna: Article, Hangcinhau, Health\nZomite kum 600-800 kiim itangthu kithei thei hi. Tudong mah igam ah an khamding pian’sakna ding haksa kisa mahmah hi. Sum ngahna ding nasep kician tudong omnailo hi. Zogam ah factory (setzong) khat zong omnailo hi. Tua haksatna hangin azin leh alal-in kithapai hi. Zomi mipil, milian, mihau, tampi ih omkhit hangin mizawng nautangte’ annekzia, huanzia phattuamna ding agengen, a-atat, asinsak makai izak ngeisa tawm mahmah hi. Rev. Tuang Khan Kap in hilh-in sinsakna neingei hi. Hih pen thupi mahmah a zatpahtheih ding ngaklah mahmah hi hang. Ataktak mipil, milian, mihaute in imite hehpihna, deihsakna nei hetlo hi hang. Zomite leitung bup itunlohna gam omloding hi. Imuh itheih bel omngel khasam ding hi.\nIzattheih ding abaih pen aki-olngahthei pen ih annek\nZomite in ih annek vaimim, taang, kawlmim, buh leh mangbuh Zogam ah piangnuam mahmah hi. Vaimim manpha QPM zong Tualzang khua ah sin uh a hoih hi ci hi. Hih vaimim pen manpha-in mihaute’ nekte hi kici hi. QPM=quality protein maize.\nInekding ante gawivui masa in\nNa gawivui ma in sawpsiang, phokeu kik in. Igawi ciangin ahol, avai, vainel paihkhiat omlo-in ih ante hong nemtuam pah hi. Ahol kipaikhialo ahih manin vitamin tawh a nekhawm ihi aa vitamin anene suak pah hi hang.\nAntang te ah a vitamin om hi. Paihkhiatlohin akinethei suak hi. Ih ante lomthawsaklo suakpah ding hi hang.\nAn ihuan ciang minbaih ahih manin, sing, tui, anhuan hun nemtuam, sepna bawlna baih, phattuamna tam mahmah hi.\nAnhuan zia le nekzia ding\nMivomte’ anhuan danin sikbelsa tawh emding, sathau tawh kangding. Tampipi inekloh hang in gilkialhakin igil zangthikthek hi. Bang hangin gilkialhak hiam cih leh, a vitamin tawh kinekhawm leh gawivuisa ahih manin gilpi in gawizanna olsa hi. Khuhkheu mohdan ahi zongin anam tuamtuam tawh bawl sinsin lel in.\nKua nekzia huanzia olpen ding hiam?\nAn haksa sa-a acilnek mivomte’ huanzia nekzia pen zuih olding aa zangtheibaihin phattuampih baihpen ding hi hang. Amau be meh leh niangphan hai khat bang tawh ne-in pheng 1,2 tawh gil vahthei uh hi.Tui tampi dawn uh hi. Be namte tampi nezo le hang sa a nene tawh kibang hi. Meh anteh tam nekna in ci damsak hi.\nSingapore leh America a ka muh ante\nSingapore nihvei pai-in mi’ annekte ka lim et mahmah hi. Asia mite’ sung ah zong buh tawmnek pawl hi uh a Kawlgam danin buh tampipi nelozaw uh hi. Buh hai khat ii ¼ khawng bang bek ne uh hi. Zomite in an tam nelua mahmah hi hang.\nUS ah buh ne hetlo-in meh balnekin tampipi ne uh hi. Singgahtui, singgah, anteh tam nek uh hi. Mexican mite in be tamnek uh a a tha uh bialin thahat uh hi. Mikangte in vaimim a gap aa nek leh moh aa bawl’ vaimim nam tampi nei uh hi. Singgah leh a tui an-in mangthei uh hi. Tui tam dawn uh hi.\nZomite’ ading in Mivomte’ huandan nekdan zuih olpen ding a, ih ante hong nemin cidamna tawh kituak ding hi. US ah zong mohpheng bawlsa aa kizuak an tam mahmah hi.\nKei mah in hih mohphengte ne in ka zath kum 1 ½ bang hita hi. Buh tam nekna in zunkhum piangsak hi. Thupi sa aa a lunglute in hong dongh un. Moh ATA vaimim nek pen annek khit gilpi giklo-in zangthikthek hi. Gil kialhak zawtham hi. Na nekkhit, sun na gilkial kuan ciang tui dawnzel in. ATA moh phengin ne lehang ikhawhsa Zogam a piang vaimim kikham thei phialta ding hi. Kisinhuai, zathuai sa mahmah ingh. Hang Cin Hau\nPrevious: Malaysia, JB ah pasal khatin mawtaw Horn atumsankhak manin temtawh dawtthuak\nNext: Myanmar ki-ukzia a nopmawhsak pen GAD department vai\nMizogam ah ih Sanggamten Dongtuak ~ Cin Lian Khai


url: =Tuzawh kum 50 khitteh Gamdang tung Zomi te bangci om ding? :: ZOMI DAILY\nposted on 31 March 2015 at 12:22 pm Lomkholna: News, Paukhai, Zomi\nThu masa : March 30,2015.\nPasian in lam hong honsakna tawh Zomi te gam tuamtuam kitung ziahziah ta hi. Khat khat in ipai hun om a, nihnih thum thum in ipai hun om a, tu in alomlom in itung ziahziah ta hi. Ahoih lohna leh asiatna pawlkhat aom sam hangin ahoihna tam zaw tham tham cih imu thei hi.\nZomi te kumpi hongsawl hilo in Pasian hongsap :\nPasian in Abraham pen Ur panin Canaan zuan dingin asap na pen amah tawh limtak in kiho kithuah ding cihna ahihi. Tua mah bangin Zomi te gamtuamtuam ah itunna zong vaituamtuam ommah ding hi, ahizongin Pasian in geelna kician nei in amahtawh kithuah in ama aw izakbaihna ding leh ama adingin na thupi tampi isep theihna dingin hong geelsak ahihi.\nZomi te dinmun lui en kikpak ni:\n1. Tualthak ngeite hi hang.\n2. Pausia leh hamsiat azang ngeite hihang.\n3. Mawhna kimaisak lo in akithuk te hihang.\n4. Mailam thu akih ta mahmah te hihang.\n5. Muhna neu leh ngaihsutna vision aniam te hihang.\n6. Kuam lungsim leh khua lungsim bek anei te hihang.\n7. Anungta Pasian tawh aki gamla te hihang.\nTu laitak Zomi te dinmun omzia en ni:\n1. Anungta Pasian tawh kizop ding ahan ciam mahmah te hihang.\n2. Muntuam tuam leh gam tuam tuam ah akitheh thang te hihang.\n3. Innleh gam kizop zia ding ahanciam te hihang.\n4. Kuam lungsim , awkaih lungsim leh behleh phung lungsim pan Minam khat lungsim ah a kalsuan te hihang.\n5. Midangte pilna , siamna leh hauhna te izon mahmah laitak ahihi.\n6. I muh leh ituah tampi tak athak ahih manin akisinsin te hihang.\nTu zawh kum 50 khitteh Zomi te bangci ding?\n1. Anungta Pasian sungah limtak leh kiptak in nungta ding.\n2. Zomi ihihna pen angtan pih bek lo in thupha ngahlawh pih ding.\n3. Zomi ten I lai leh ingeina te leitung bup theih in kizel sak ta ding.\n4. Zomi mipil misiam ten ihihna kiptakin dinpih ngam ta ding.\n5. Gamtuamtuam ah Zolai sinna muntampi tak ah om ding.\n6. Gam tuamtuam ah ei lai leh eipau tawh Pasian thuthuk sinna nangawn om ding.\n7. Zomi te biakinn khempeuh ah Zomi service leh English service om kim ding.\n8. Zomi gamdang atung ten Zomi leh Zogam avei na zahzah in panpih zo ding.\n9. Leitung bup theih pih kipawlna tuamtuam lianpi pi te hongpiang ding.\n10. Mimal budget leh innkuan budget bek hilo in Kumpi budget leh kipawlna lianpipi budget te tawh igam leh iminam te huh thei ta ding.\n11. Zomi ihihna gengen hongkul nawnlo dinga, Zomi ahi nuam hongtam mahmah ding hi.\n12. Zomi Pasian nasem te tu a sangin kizahtak leh ki it zaw ding hi.\n13. Pasian nasem te leh minam nasem te tu a sangin mapang khawm zaw ding hi.\n14. Zomi te lungsim sungah kipahtawina leh kipattahna thupi takin om ding hi.\n15. Mipil leh mihau te kizahtak dinga, thumuh siamna hong om ding hi.\n16. Zomi mimal kim in taih inn leh mawtaw cihte neikim ding.\n17. Thungen tawm a zing an zong te hilo in, lungdamkohna tawh ankuang umte hita ding.\n18. Pawlpi khempeuh in biakinn neikim ciatdinga, gamdang inntek te tungah tokaaina cihte omnawnlo ding hi.\n19. Khantohna sang mahmah ding ahih manin ikidop ding pawlkhat hongom dinghi.\n20. Thupha hongpia Topa tawh kizopna limci ineih den hongkul ding hi.\n21. Zomi airways International cihte hong om ding a gam tuamtuam pan Zogam dong vanleng tawh kiciah thei ta ding hi.\n22. Zomi mintawh company lianpipi te hong omdinga, gamdang ten nasep hong ngenkik ding uhhi.\n23. I gam leh iminam sungah Kha leh taksa cidamna bukim hongom ta ding hi.\nPasian in Zomi te pen tulaitak khaici bang in hongtuh laitak ahi a, ikhantoh nadingin hongdal leh hong nawk kha\npawlkhat aom theiding mah ahihi. Ahizongin tuzawh kum 50 ciangin ingaihsutna leh idinmun te hongkilam dang mahmah dinga, apicing leh alawhcing ngaihsutna te hong tam mahmah ding hi.\nAbraham bangin ituntunna ah biakna tau lamding mang ngilh kei ni; Joshua bangin hangsan tak leh lungsim khempeuh tawh mainawk ngam ni; David bangin Topa leh minam adingin nahoih semdingin kiging ciat ni; Daniel bangin pumpi siangtho natawh dinmun sang lam enni; Nehemiah leh Esther te bangin I om omna leh idin mun mun pan in imite adingin kiphal takin palai na sem ngam ni.\nLai gelh :\nPrevious: Thuciamnate (Covenants) ~ Rev. Zam Khat Kham\nNext: ZCMF USA Khawmpi TULSA 2015 taangkona


url: =KL khuasung sanginn meikang pen akihalsak cimawk, mi 23 takin sihlawh :: ZOMI DAILY\nposted on 18 September 2017 at 12:37 pm Lomkholna: Malaysia, News, Sawltak, World\nMalaysia, Kuala Lumpur khuasung aom biakna sanginnkhat meikatna vaipen akikankan ciangin aki halsak cimawk hi. Tusungteng Malaysian gammi te’n tuavai vive lunglut mahmah uh a, Video Clip leh Photo tuamtuam zong ki khahkhia hi.\nMalaysian Media te’n akhahkhia Video Clip sungkhatah sanginn meitawh ahalte alutlaitak kimu hi. Sanginn meikat madeuh nainih akisap laitak, Thursday 3:10am hunin khangno khat sanginn sikkongkhak kantan in alutlaitak Video sungah ki muthei hi.\nDarul Quran Ittifaqiyah Tahfiz kici biakna sanginn sungah akhut akhe tawh bawhvakphei in alutlaitak CCTV panin kimu a, amaitang zong kitel mahmah cihi.\nTua CCTV pen Jalan Datuk Keramat aom meikatna tawh akizom in aom Building khatah akithuah ahihi. Tua CCTV panin aki Record kha Video tungtawn in khangno mi 7 akimankhia hi a, tua sanginn meihal tepen khangno kum 11 panin kum 18 kikal ahi uhhi. Kum tawmtheilai mahmahuh himahleh agitloh gamtatna uhhangin mihing luang 23 takin sihlawh ahih manin, Malaysia gambup linglawng sakzo uhhi.\nAsi sangnaupang tepen kum 7 panin kum 17 kikal hi uh a, meikatna hangin meikhu tawh nakzolo in asi uh ahihi. Asi lakah sangsia “Teacher” nihzong kihel uhhi.\nMalaysia gamsung ah abeisa 1989 September khasung inzong Kedah State sung aom Islamic School Hostel khat meikang ngeihi. Tuahunlai in sangnaupang numei bekbek 27 takin sihlawh uhhi. Tuakhitzawh meikatna hangin mi tampi sihkhatin asi omngeilo a, tutung Kuala Lumpur khuasung sanginn meikang pen meikatna hangin asi atampen nihna kici hi.\nKuala Lumpur Police te genkhiatna ah hih KL sanginn meikatna, mei kihalna pen aphu kilakna, thuhkikna “Revenge” hi ci uhhi. Sanginn ah akah sangnaupang te leh apualam khangno te kikamtam in, kinialna omkha a, tuateng lungkimlo in, apualam khangno te’n sanginn meitawh ahal ngiat uh cimawk hi. Tuaban ah tua khangno meihal tepen kanza “Marijuana” zong tep uh cih asisan Blood Test panin ki theikhia hi.\nAkiman khangno te’nzong kahal ngiatmah uhhi ci’n genkhiakhin uhhi. Sangnaupang te lupna apualam ah Gas Cylinder bungnih domto uh a, tuate Gas honsa in koihin, tuakhitciang datsi buaksuk kawikawi uh a, anuai panin ahaltoh kici hi. Meihal tepen tuakhit ciangin Motorcycle tawh taikhia vingveng uh cihi.\nVideo: Fire at religious school in KL kills over 20 students\nMs Noorazlina Bakry kici nupi khat ii atapa kum 11 bek aphapan khatzong asi lakah kihel hi. Tua nu in agenkhiatna ah hihbangin mei ahalngiat tepen amel mahmahzong munuamkeng. Amawhna uh meisak ngeingei keining ci’n hehmahmah, dahmahmah kawmin genkhia hi.\nHih meikatna vai hangin palik mi 13 tezong thusit thuakdikdek uh cihi. Athu aki kankansan laitak in khuasung mipite tungah meikatzia nagenkhiakha uh ahih manin, thusit athuaklawh uh ahihi.\nRelated: London khuasung aom vanzuakna khat meikanggawp leuleu\nKuala Lumpur CID chief SAC Rusdi Md Isa in agenkhiatna ah tua Policemen tengin athu mansiangnailo in nakehkhiasak, Information Leak ahih manin, “Section 203A of the Penal Code and Section 233 of the Communications and Multimedia Act” thukhun tawh kizui in thusit athuak uh cihi. Ahi zongin akimanliang bel omsamlo uhhi.\nKum 11 pan 18 kikal khangno mi 7 te gitloh gamtatna hangin sanginn meikang in, mihing luang 23 takin asihlawh uh ahhi. Sawltak #zomidaily\nPrevious: Malaysia, Johor ah Operasi lutin gamdangmi 111 kiman, Myanmar 22 kihel\nNext: North Korea te’n lauthawngna apiansaksak leh US te’n nuaicip tading


url: =UNHCR leh Community makai te kimukhawm (UN Meeting) :: ZOMI DAILY\nposted on 18 May 2017 at 9:49 pm Lomkholna: Malaysia, News, Refugee, Zomi\nAsylum Access Malaysia (AAM) pan Franziska Case Manager nu in AAM in bang hi a, bang teng sem cihte pulakna hong nei hi. AAM pen International NGO khat hi a, Malaysia kumpi leh UNHCR te tung pan a kakhia kipawlna hilo hi. Ih UN zumpi te mahbangin ih tangthute limtak a kemcing kipawlna khat hi.\nTulaitakin sitni 4 tawh nasem khawm in UN interview dingte thupaizia zong dotkholh theih ahih banah, a ki rejected sate zong ngetkikna laizong gelhpih in, interview a bawlpih man kei leh ngaihsut piakna zong piathei uhhi. AAM pen ZAM tawh abeisa kum khat lai a kipan limtak a kizom NGO khat hi in ZAM palai ten kamlet sakin Zomi tampi te tangthu hong bawlpih khin te ahih uhhi.\nUN ah appointment naneih leh AAM tawh kimuh masak sawmin. Na kisik kei ding hi. AAM in UN a ngahlo khat a ngah theihna ding lampi tawn a hong makaih zum thupi khat a hihi. Sum pek khat zong ngenlo in UN zumpi te bangin panpih neilo te a ding a kihong zum a hihi.\nLivelihood Unit in a sep ahih leh refugee te midangte mahbangin a mau khe tawh dingtang in kuamah tung kingalo nuntak theihnang gelna lianpen ahihi. Tuasung ah nasep neilote nasep guan in, Boss te tawh kikal ah palai hong sepsak te zong a hihi. Nasepna Boss kician a nei te’ phalna lai a neih leh Bank Account CIMB, Public bank te zong hon pih thei uhhi.\nBoss te Recommendation bawlna ding format nadeih leh ZAM zum ah nisimin kila thei hi. UN te kiang recommendation nangetnop leh Boss te hong piak recommendation tawh UN zum ah Wednesday & Friday nite ah Livelihook Unit tungtawn in kingen thei hi. ZAM iNFO\nPrevious: Taiwan ah pasal khatin avengte muhna ah asanggamnu ngawng tansak\nNext: Malaysia ah sangnaupang kum 14 gualpawl aphapan guta mi 3 kiman


url: =UNHCR pan REG leh kipawlna makaite Online Meeting nuamtak ki neithei :: ZOMI DAILY\nposted on 9 November 2021 at 9:23 pm Lomkholna: Malaysia, News, Refugee, Zomi\nUNHCR thuneite vaihawm siamna tawh tuni 5th November 2021 ni in kipawlna makaite Online pan melkimu in tulai khuahun leh lungnop lohna tampi genkhopna kinei thei hi.\n1. Mithak lakna (New registration) tawh kisai in tuni ciang dong zato vai thukin ahih kei buang leh tulaitak in kisang zo nailo phawt tading hi, a hang in tulaitak in mihing tul sawmnga (50,000) bang UN Card/laidal tettan hunbei in om uh a, tuate amanlang thei in tettan a kipiakzawh na ding kihanciam mahmah ahih na hangin vai tuamtuam dang te sangin kithupi ngaihsut zaw hi tettan tuate hong man leh a dang vai tuamtuam te hong kizomto pah ding hi. Tua hi a, zato vaikin khatpeuh a om leh bek Registration hotline samin na kisapna uh gen in zaksak thei tawntung ahi hi.\n2. Naungek suakthak te tawh kisai minkhumna vai ah athupipen in UNHCR website ah lutin Family Composition ah naki update hamtang ding uh ahihi. Tua bang mah in tulaitak Card tetan tu ding tawh kisai ki tgupi ngaihsut zaw ahih mah bangin, naungek lutpih ding te zong remote registration a beisa mah bangin a kinei tawntung lai ahih manin, hong kisam in a kisam khempeuh online panin hong kisem in a UN Card/Laidal a kilak theih ding hunding ciangin UN zum ah hong samin card hong kipiaksak ding hi.\n3. Mimal tul sawmnga bang UNHCR card tettan bei in om lai ahih manin, kuamah ki deihsak deuh leh tuambawl cihbang ngaihsut na omlo in a banban in ki sem toto ahihi. Hih vai tawh kisai in pawlkhat te a card tawi uh a hun beizawh a kum a sim, kum-lang a sim cih bang hi napi in zum panin kisam nailo a, ahi zongin kha khat kah-nih huam sunga beite kisam cih bang om hi cih thu tawh kisai in I phawk ding thu in, tuabang a om khak leh Kuala Lumpur leh Selangor huamsung a omte sungpan in kipan masa ahih manin, mun gamla a omte hong kisam hak zaw deuh hizaw hi.\nGamsung kikawm na paisuk paitoh vai tuamtuam om ahih manin mun gamla a omte hong kisam nailo hizaw hi. Nidang in mun gamla a om in Tulaitak in Selangor leh Kula Lumpur sungah na om hangin na omna (Address) na update kei leh mun gamla a om mahin hong kiciamteh ahih manin na omna mun address uh zong na ki-update hamtang ding uh kisam ahih lam kong phawksak pha uhhi.\n4. 2019 Kum a online pan UN Siau in minkhumna (Online Registration) vai tawh kisai in kipawlna maikai lamte panin bang ci dinmun ah om in, tuate kisam ding maw ahih kei leh kisam lo ding cih thu lung hihmawh na lianpi kinei ahih manin dotna a kineih ciangin, UNHCR zumpi lam panin kisam nawnlo ding cih hizaw lo in, kum 2 sung bang lockdown hangin bangmah kisem theilo in, tu in tua hunsung zum vai hong behlap mi tul-sawmnag te card renew ding vai tawh kisai in card renew ding simloh nadang bang mah kibuaipih man nailo ahihna thu hong gen pha baan ah, 2022 huam sungin tua 2019 kum a online pan minpiate vai kizom kik zo pan ding ahih na thuzong hong gen cian uhhii, tua hi a, 2019 a online panin UN siau in Minpiate zong lungkiat pah nading om tuanlo ahih lam zong ih ki phawksak phapha nuam hi.\n5. Tuteng UNHCR zumpi panin Card Renew apai pawlkhat te in laidal (A4 Size Paper) a ngah pawl om in, tualo pawlkhat te in a ngeina mah Card taktak a kipiakna thu lungnoplohna kinei ahih manin zum makaite in tua vai tawh kisai dotcianna kinei hi. Hih thu tawh kisai in lungnoplohna ding bangmah om tuan lo a, card akipiate pen 2024 ciang ding in kibawlsak a, ahih zongin laidal tawite kum 1 sung bek ding ahi hi. A diak in tuabang a laidal akipia leh card akipiate a tuam in ciaptehna cih bang om hituan lo a, amau zong hong renew kik uh ciangin card mah a ngah veve ding uh ahi hi.\n6. Hotline vai tawh kisai in kipawlna lam panin UNHCR in Hotline hong behlap zawh na ding uh ki ngen tek hi, ahi zongin UN hotline behlap hangin nisim in mi akisam thei ding leh a lut thei ding zah kiciangtansa ahih manin phattuamna tampi om tuanlo ding ahih limtak hong gencian uh hi, UN hotline kici pen na UN Card tettan uh bei cih thu nong kohna ding uh hilo a, damloh na natna hang leh kimat kihen thukin, vaikin khatpeuh koh theihna ding, a hihna thu hong lim gen mahmah uh hi.\nNa UNHCR Card uh a hun bei leh beiloh bel ka system panun na thei hi ung, nong koh uh kisap luatna omlo hi a, ahi zongin nat leh sat vaikin khatpeuh a hunlap in nong koh theihna ding uh UN Hotline hizaw ahih lam mipite tungah hong na tangko sak uh cizaw uh ahih manin UN Hotline kici a zatdan leh a kikoihna a hang telsiam tek leng cih kingen pah hang ei.\n7. UNHCR zumpi panin phone tawh hong kisam in na phone na let man kei leh lunghimawh kei in, message zong hong kikhak ding a, hong kisam kik lel ding hi, na ngak hithiat un. Tua na ngak hun sungun mat leh hen, damloh vaikin a om leh UNHCR hotline pan hong samun cih hong lim vaikhak mahmah uhhi.\n8. Tuzawh a sawtlo in UN Card tettan beisate a ding in, UN tettan hong renewsak zawh mateng uh ih tawi ding “VALIDITY OF EXPIRED DOCUMENT” Cih lai hong hawm kik pah ding a, tua laidal pi te print khia in na Card/Laidal tettan beipen uh tawh na tawikhawm hamtang un. Hih pen UN Card/Laidal tettan bei teng in na kin ngaihsut in na vaksuk vaktoh, na ciahna khempeuh ah na pua hamtang un.\n9. Phone numbat laihna tawh kisai in SMS tawh Phone numbat kilaih thei nawnlo ding hi. Tua a hih man in, phone numbat athak tawh a laihnuam a mangsak peuhmah in UNHCR website ah lut-in tualai pan in na phone numbat uh laih in na update hamtang na ding uhzong cihthu ong vaikhak phapha uhhi.\n10.Kum 2013 Lai in UN minsaan na angah sa te a ki reject leh UN ki laksak kik te vaizong lunghih mawh na tawh ki ding in , UN Min saan na ahi REG te in , hih tawh kisai pen RSD ah te vaipuak ahihi, Ai zong in UN ki reject in UN ki lak kik sak a siau kik te in lungduai tak in na ngaak leh uh ong sam kik ding uh hi cih tawh ong dawng uhhi. ZAM iNFO\nPrevious: A luangkhia sisan koi ah kizang\nNext: USA, Nashville pan Tg. Sian Lian Sang (Thalmual, Gualnam) in hongnusia


url: =ZRO General Secretary in Thugencianna Nei - TUNGZANG NEWS\nZRO General Secretary in Thugencianna Nei\nZomi Re-Unification Organization (ZRO) sung buaina-ah abeisa July 10, 2012 ni thupulakna, No.6/ZRO/1&PR-1/99 tungtawn in, Pu D.Kam Suan Thang (ZRO General Secretary) in ZRO kipawlna sungah gamtat hoihlona hang le vaipuak semlo cih tawh kimawhsak bek tham loin, akikhawlsakna tawh kisai thugencianna le thupulakna nei kik cih kiza hi.\nZRO General Secretary in a genna ah, "Hih kipawlna na sung ah vaipuak semlo" cih thu tawh hong kikhawlsakna tawh kisai in, koi munah bangzah vei gamtat hoihlo ka hiam cihte le ZRO thukhun koi pen tawh kituaklo ka hi hiam? cih thute akipan ZRO Cabinet Council tungah thugencianna nei ci hi. Tua banah kipawlna siatna ding thapia-in, lang pang " cih tawh kisai in hong kimawhsakna zong thuman lo bek tham loin, thubul neilo leh a hang ginatak omlo pi-in hong kimawh sakna ahihna thu June 25,2012 ni-in ZRO makaite tungah nasiatak nialna bawl cih kiza hi.\nAmah in a genbehna ah, " ZRO makaite in khatvei hong hehpih theih lai na ding uh le kik dingin, ka thumthum hangin hong sang nuam lo uh hi. Gam kipawlna khat peuhpeuh ah thusia khat peuhpeuh om ciangin, thu theihpih (tetci ) zong om ngeina banah, akhialpa/ khialnu in a sansiamna letmat thuhna (Statement and Sign) thuhnate akipan a neih ngeina ahi hi.\nZRO Headquarters ah ni sagih sungin Rs. 60,00,000 (Rupees Sixty Lakhs) piak ding a khensat uh pen a tawp khakna ah akimanna nei lo dan piakna khat hi-in, ngeina tawh a kilehbulh kimawhsakna / thangsiahna khat ahi hi ci-in gen hi. Hih sum pen a taktak in kum khat sung in zong ki ngah zolo ding hi cih pen mi kim in a theihsa thu ahi hi cih zong gen beh hi.